Rok 2009
Úvod
Tretí rok volebného obdobia lipianskej samosprávy mal predovšetkým jeden charakteristický znak: bol rokom pokračujúcej hospodárskej krízy ,čo sa prejavilo, ako sa neskôr ukáže, aj v činnosti samosprávy.

Hlavné udalosti__________________________________________
Zo svetových udalostí roka spomenieme aspoň jednu: novozvolený americký prezident Barack Obama  20. januára nastúpil do Bieleho domu ako prvý afroamerický prezident. Už v októbri sa stal nositeľom Nobelovj ceny za mier.

Na Slovensku
Na Slovensku to boli tieto hlavné udalosti:
•	Prvý rok platby eurom: Slovensko sa stalo 16. členom eurozóny a koruna historickou menou. Pre občanov Slovenska to prinieslo niektoré zmeny: ukončenie obdobia duálneho obehu dvoch mien čím sa euro stalo výlučnou menou Slovenska (16., 17.  január), bezplatná výmena korunových mincí za eurá (20. Jún), bezplatná výmena slovenských bankoviek, ukončenie duálneho zobrazovania ceny tovaru a služieb, platnosti poštových známok s nominálnou hodnotou v korunách a poštovných lístkov s uvedením ceny v slovenskej mene (31. december). Prieskumy verejnej mienky potvrdili, že občania prijali euro bez problémov hoci mnohí stále prepočítavali ceny na koruny. Do konca roka sa vrátilo z obehu 111,2  milióna bankoviek a viac ako 232,2 milióna mincí a v hotovosti viac ako 150 miliárd korún. V tom istom období v obehu mohlo byť ešte viac ako 5 miliárd korún (aj s pamätnými mincami). Akousi pikantériou zavedenia eura je skutočnosť, že slovenská polícia už od začiatku roka vyšetrovala prípady falšovania eura, najčastejšie v normálnej hodnote 50 a 100 eur (bankovky).
•	Plynová kríza: 7. januára Rusko prestalo dodávať na Slovensko zemný plyn - začala sa kríza, ktorá trvala dva týždne. Na Slovensku nastal stav núdze, domácnosti neboli ohrozené,  no medzi najohrozenejšie podniky u nás, presnejšie na východnom Slovensku, patrila aj firma U.S.Steel Košice.
•	Šrotovné: Ministerstvo hospodárstva (MH) SR zaviedlo štátnu podporu pri zo šrotovaní starého auta a pri kúpe nového. Jej výška bola 1500 eur za podmienky, že predajca poskytne zľavu najmenej 500 eur. V druhej vlne 1000 eur, ak predajca tiež poskytne zľavu 1000 eur (6.marec - prvá vlna).
•	Tragédie: 21. februára kolízia zájazdového autobusa s osobným vlakom na železničnom priecestí v Polomke (okres Brezno) - 12 obetí. 10. augusta v bani v Handlovej (okres Prievidza) pri výbuchu zahynulo 20 baníkov. K obidvom tragédiám bližšie v kapitole Mimoriadne udalosti.

V Lipanoch
Životu v meste Lipany dominovali tieto hlavné udalosti:
•	rok projektov - aj strategických: príprava a realizácia inžinierskych sietí v lokalite Rovinky, príprava komplexnej bytovej výstavby v lokalite Šejba,  geotermálny vrt a príprava projektu geotermálneho parku, protipovodňová ochrana mesta - výstavba suchého poldra (bližšie v kapitole Samospráva mesta a Výstavba mesta):
•	schválenie aktualizácie Plánu hospodárskeho a sociálneho rozvoja mesta (ďalej PHSR),
•	schválenie urbanistickej štúdie geotermálneho parku,
•	ukončenie výstavby priemyselného parku (uvedené tri dokumenty sú súčasťou dokumentácie mestského zastupiteľstva - ďalej MsZ).
•	10. výročie Charitného domu pokojnej staroby (ďalej CHDPS), vrátane návštevy čestných občanov mesta a delegácie zo Švajčiarska,
•	ocenenie kroniky mesta v celoslovenskej súťaži „Slovenská kronika 2009“ (k dvom posledným hlavným udalostiam bližšie v kapitole Významne udalosti a návštevy).
Dokumentačnými prílohami k úvodnej časti kronikárskeho zápisu sú výstrižky z denníka Sme z 2. a 3. januára (Prvé dni s eurom desatiny a stotiny budú znova dôležité,  Euro- naša mena), zo 17. februára (Falošné eurá prichádzajú za šera), z 29. decembra (Rok s eurom), zo 7. a 8. januára (Mráz  prichádza z Kremľa, Dodávky plynu sú na nule). Ako sme už naznačili k hlavným udalostiam, hlavne domácim lipianskym, sa vrátime v jednotlivých kapitolách zápisu.

I.  Samospráva mesta______________________________________
Mestská Samospráva
•	Rok 2009 bol pre mestskú samosprávu - mestské zastupiteľstvo (ďalej MsZ) a mestskú radu (ďalej MsR) spolu s komisiami MsZ a mestským úradom (ďalej MsÚ) veľmi náročný a programovo bohatý. Stačí zalistovať v zápisniciach zo zasadaní MsZ,  aby sme sa presvedčili o pestrosti programu a náročnosti pri prerokúvaní dokumentov rozhodujúcich o ďalšom rozvoji mesta. Rovnako o tom svedčí aj počet uznesení. Poslanci MsZ sa zišli na 12 zasadaniach, z toho troch mimoriadnych. Personálne zmeny v zložení MsZ neboli, drobné zmeny boli vykonané v obsadení komisií MsZ občanmi - neposlancami. Za prezieravé možno považovať rozhodnutie mestskej samosprávy, že si vytýčila priority na tento rok. Boli tieto:
•	realizácia projektov podporených z európskych fondov: rekonštrukcia Materskej školy na Ul. kpt. Nálepku, ZŠ na Ul. Komenského 113, príprava a začiatok výstavby suchého poldra (protipovodňové opatrenia na Lipianskom potoku) ďalej:
•	výstavba a predaj pätnástich garáží na Komenského ulici,
•	nájom pozemkov v priemyselnom parku,
•	schválenie urbanistickej štúdie geotermálneho parku,
•	schválenie programového rozpočtu (prvýkrát v pôsobnosti MsZ). Ako sme už v úvode spomenuli, v tomto roku sa samospráva viackrát zaoberala dopadmi hospodárskej a finančnej krízy na hospodárenie mesta a realizovanými opatreniami. Rovnako sa zaoberala aj zmenami a úpravami rozpočtu mesta. Viaceré zámery mesta, MsZ, bolo potrebné podporiť aj všeobecne záväznými nariadeniami (ďalej VZN) novelami  existujúcich alebo novými (v zátvorke uvádzame číslo zasadania MsZ):
•	VZN o podmienkach propagácie politických strán a kandidátov vo voľbách (XXVII.)
•	novela VZN ktorým sa vyhlasuje záväzná časť ÚPN-O Lipany(XXVII.)
•	novela VZN o určení výšky a zásadách prenajímania mestských nájomných bytov v meste Lipany  (XXIX.)
•	VZN o poskytovaní sociálnych služieb na území mesta Lipany od 1.augusta 2009 (XXIX)
•	novela VZN o určení čiastočných úhrad v školách a školských zariadeniach v zriaďovateľskej pôsobnosti mesta Lipany (XXXII.)
•	novela VZN o zákone podávania a používania alkoholických nápojov vo vymedzených priestorov (XXII.)
•	VZN o určení výšky dotácie na mzdy a prevádzku zriaďovateľovi neštátneho školského zariadenia (XXXV.)
•	VZN o určení výšky finančných prostriedkov na financovanie originálnych kompetencií na úseku školstva (XXXV.)
•	novela VZN o nakladaní s komunálnymi odpadmi drobnými stavebnými odpadmi a elektroodpadmi na území mesta Lipany (XXXV.) a
•	novela VZN o miestnom poplatku za komunálne odpady a drobné stavebné odpady (XXXV.)

Dokumenty MsZ
Z množstva dokumentov a materiálov, ktoré boli v programe zasadaní MsZ niektoré uvedenie ale všetky, ktoré by bádateľa v kronike zaujímali, sú v zápisniciach, presnejšie v ich elektronickej podobe na webovej stránke mesta. My ich tu uvádzame (v zátvorke opäť poradové číslo zasadania MsZ) tieto: zmluva o spoločnom úrade pre sociálne služby od1. septembra - bližšie v ďalšej časti zápisu (XXXV.)
•	opatrenia samosprávy na dôsledky hospodárskej krízy, štatút mesta, majetkové vyrovnanie lokality Šejba medzi mestom a rímskokatolíckou cirkvou (XXV.)
•	úver vo výške milión eur z Dexia banky na financovanie projektov Rekonštrukcia MŠ na Ul. kpt. Nálepku a ZŠ na Komenského ul.113 a  Výstavba suchého poldra (XXXVII.)
•	záverečný účet mesta za rok 2008 Partnerský sociálny program mesta Lipany a Komunitnej nadácie Modrá Torysa (ďalej KNMT), žiadosť o nenávratné finančné prostriedky (ďalej NFP) na projekt Lipany - modernizácia ZŠ Hviezdoslavova ul. (XXVIII.)
•	žiadosť o NFP na realizáciu projektu Nákup techniky pre účely čistenia miestnych komunikácii v Lipanoch, rozšírenie priemyselného parku(XXXIII.),
•	výsledky výchovno-vzdelavácieho procesu na školách v školskom roku 2008/2009, žiadosť o poskytnutie podpory na Lokálnu stratégiu komplexného rozvoja na projekty: Urobme to, čo nás bude spájať, Separuj odpad, neseparuj sa...(XXXIV.),
•	informácia o kontrole Najvyššieho kontrolného úradu SR  (ďalej NKÚ) projektu Rozvoj a skvalitnenie kultúrnych služieb mesta Lipany, schválenie urbanistickej štúdie geotermálneho parku Lipany(XXXV.),
•	aktualizácia PHSR, programový rozpočet mesta na roky 2010-2012, udelenie Ceny primátora mesta Mgr. Rudolfovi Buckovi za dlhoročnú a záslužnú prácu kronika mesta a za získanie 1.miesta v 6. ročníku celoslovenskej súťaže o najlepšiu kroniku „Slovenska kronika 2009“ v kategórii kronika mesta, mestskej časti(XXXVI.).

Strategické projekty
Veľkú pozornosť samosprávy si doteraz vyžadovali, a v nasledujúcich rokoch ešte budú vyžadovať Strategické projekty mesta. MsZ v uplynulom období rozbehlo, prípadne ukončilo projekty, ktoré majú pre mesto strategický význam - rozsahom a dopadom ovplyvňujú život v meste. Za takéto sú považované:
•	príprava a realizácia inžinierskych sieti v lokalite Rovinky: v tomto roku boli ukončené krycie vrstvy ciest a dlažby chodníkov pre peších, zrealizovala sa časť kanalizačného zberača Kamenica-Lipany, projektovo je pripravená 3. a 4. etapa inžinierskych sietí,
•	príprava komplexnej bytovej  výstavby v lokalite Šejba: v druhom polroku tohto roka bola vypracovaná projektová dokumentácia pre vydanie územného rozhodnutia na I. etapu (225 bytových jednotiek, občianska vybavenosť, garáže, parkoviská a pastoračné centrum).
•	Geotermálny vrt a príprava projektu geotermálneho parku, projekt ktorým sa mesto Lipany zaoberá od roku 2004, jedna z najväčších investícií, ktoré mesto v uplynulých desaťročiach realizovalo. Aktivity smerujúce k využitiu potenciálu vrtu si postupne od roku 2004 do roku 2009 vyžiadali z rozpočtu mesta 126 milióna eur náklady na kúpu priľahlých pozemkov 1 mil. eur .V uvedenej lokalite sa od roku 2011 etapovite začne s výstavbou geotermálneho parku.
•	protipovodňová ochrana mesta - Lipany bez povodní - suchý polder. Stavba sa realizuje v objektovej skladbe: zemná hrádza výpustný objekt, bezpečnostný prepad, terénne úpravy v zátope, prehrádzka, úprava Lipianskeho potoka úprava ľavostranného prítoku s predpokladaným termínom ukončenia do konca roka 2010. 

Mestská rada
Mestská rada (ďalej MsR) je poradným a odporúčacím orgánom MsZ. Na schôdzkach sa členovia MsR venovali predovšetkým prerokovaniu programu pripravovaných zasadnutí MsZ, materiálov, správ a VZN, ktoré smerovali na prerokovanie a schválenie MsZ. Okrem toho z programu schôdzok MsR ešte vyberáme:
•	prerokovanie a schválenie kronikárskeho zápisu za rok 2007, návšteva veľvyslankyne Nórskeho kráľovstva (stavby podporené nórskym finančným mechanizmom), finančné ocenenie bezpríspevkovým darcom krvi, nositeľov Jánskeho plakety, príprava návštevy čestných občanov mesta a hostí zo Švajčiarska, žiadosť firmy P.T. Technology o umiestnenie v priemyselnom parku, informácia o úspechu kroniky mesta v súťaži „Slovenská kronika 2009“ výsledky ankety o aktuálnych problémoch mesta, projekt na opravu štadióna z grantovej výzvy Ministerstva školstva SR.

Hospodárenie mesta
Štúdiom materiálov a dokumentov o činnosti samosprávy sa dá zistiť, že veľa pozornosti bolo potrebné venovať ekonomike presnejšie hospodáreniu mesta.  Jeho výsledky vo forme záverečného účtu prerokovalo XLI. zasadanie MsZ, ktoré konštatovalo a schválilo (v eurách):
●	bežné príjmy spolu:							2 256 704
●	kapitálové príjmy spolu:						2 509 627
●	príjmové finančné operácie spolu:				2 306 050
●	príjmy spolu:							9 860 406
●	bežné výdavky spolu:						4 502 060
●	kapitálové výdavky spolu:						4 217 107
●	výdavkové finančné operácie spolu:				   876 041
●	výdavky spolu:							9 595 208
●	hospodársky výsledok:						+ 265 198
Zaujímavý je pohľad na výdavky podľa programov:
1. administratíva, samospráva, kontrola					1 221 026
2. správa majetku								   982 540
3. bezpečnosť								   833 175
4. komunikácie a doprava							   250 930
5. výstavba a územné plánovanie						1 254 026
6. životné prostredie							   293 366
7. propagácia mesta, rozvoj mesta, cestovného ruchu a podnikania	   226 246
8. kultúra a šport								   128 101
9. vzdelávanie								4 135 232
10. sociálne služby								   270 091

Dotácie mesta
Aj napriek kríze mesto dotovalo viaceré aktivity. Schválené dotácie v objeme 55 234 eur boli vyčerpané v čiastke 54 250,69 eur, rozdiel 983 31 eur bol vrátený späť do rozpočtu mesta. Najvyššia dotácia bola poskytnutá pre ŠK Odeva (26 550,00 eur), ostatné dotácie dosiahli čiastku 100 eur ZO SZPT Sabinov až 8000,00 eur pre grantový program mesta  a po 4000,00 eur pre Arcidiecéznu charitu v Košiciach a pre Partnerský grantový program.

Grantové programy
Grantové programy v Lipanoch spravuje KNMT. V roku 2009 na základe predložených návrhov, o ktorých rozhodovali príslušné komisie, v grantových programoch bolo podporených 135 projektov v sume 17 617 eur. Príjmy nadácie predstavovali 29 604,33 eur a výdavky 29 595,29 eur s hospodárskym výsledkom 9,04 eur.

10. Výročie KNMT
KNMT toho roku  oslávila 10. výročie jestvovania. Za 10 rokov podporila 797 projektov (viac ako 121 tisíc eur - 3,5 milióna korún), pričom magická hranica troch miliónov bola prekonaná v máji 2008. V správnej rade nadácie sa vystriedalo viacero osobností miestneho života i hornotoryského regiónu. V súčasnosti ju tvoria: Ján Šejirman, predseda a členovia: Daniela Bednárová, Ľubica Džugánová, Michal Kravčík (iniciátor založenia nadácie), Eduard Vokál. Revízorom je Marcela Tomková, správkyňou Soňa Šuhajová a účtovníkom Libuša Micháliková. Oslavy 10. výročia vzniku KNMT sa konali 23. októbra v mestskej galérii. K 10. výročiu nadácie dva ohlasy: „...za tým je potrebné vidieť množstvo ľudí, práce, ale aj nadšenia a nápadov niečo pre región urobiť. Sme o ľuďoch a pre ľudí“. (Soňa Šuhajová, správkyňa). „Nadácia  mi dala obrovskú príležitosť pracovať s ľuďmi z regiónu a tiež zahraničnými darcami... Je fantastickým priestorom pre každého človeka, ktorý chce pomôcť dobrej myšlienke,“ (Katarína Dulinová, teraz pracovníčka sekretariátu primátora mesta).

Na záver tejto kapitoly ešte tri udalosti, ktoré s činnosťou samosprávy mesta súvisia:
Deň otvorených dverí samosprávy
Deň otvorených dverí samosprávy mesta Lipany - 12. február. Na začiatok treba poznamenať, že možnosť stretnutia s predstaviteľmi samosprávy a zamestnancami MsÚ na ich pracoviskách využili  najmä materské základné i stredné školy, menej občania. Najmenší si vyskúšali primátorské insígnie a primátorské kreslo, starší v poslaneckých kreslách diskutovali s primátorom, pre študentov stredných škôl bola pripravená prezentácia o úrade a meste. V knižnici mali možnosť nahliadnuť do zväzkov mestskej kroniky a na pracovisku mestskej polície zaznamenať sa s monitorovacím kamerovým systémom.
Anketa
Anketa „Ako mesto komunikuje“. Iniciátorom ankety bola komisia pre mládež MsZ. Zúčastnilo sa jej 408 respondentov, z toho 43% mužov a 57% žien s najväčším zastúpením vekovej kategórie do 20 rokov (43%). Respondenti mohli odpovedať na päť otázok: Najviac informácií získavajú z Aktualít lipianskej radnice (ďalej ALR) -47%, dostatočne informovaných o dianí v meste s odpoveďou áno 32%, najviac informácií im chýba v sociálnej oblasti a v oblasti právnej, cestovného ruchu a výstavby. V hodnotení úrovne ALR dostali známku 1 od 20% respondentov, známku 2 od 40%, mestské noviny nečíta 8% opýtaných. Pri otázke, aké stále rubriky v ALR by respondenti privítali, to boli rubriky s informáciami o termálnom prameni, o životnom prostredí, výstavbe, sociálnej oblasti, kultúre, športe, zdravotníctve a školstve.
Zhromaždenie občanov
„Novinkou“ tohoročného diania v meste bolo zhromaždenie občanov 17. novembra, iniciované Novým slobodným Slovenskom, občianskym združením, z Prešova, Štefánikova 15 (pozri dokumentačnú prílohu „Oznámenie o konaní zhromaždenia občanov“. Jeho účel bol, vymedzený ôsmimi bodmi, ale zvrhlo sa na agitáciu v prospech novovznikajúcej politickej strany kotlebovcov, na útoky na politikov, políciu médiá a Rómov. Súčasťou zhromaždenia bolo aj symbolické pochovávanie štátnej vlajky, ako symbolu štátnosti s komentárom šéfa NSS „Nie my sme ju pochovali, ale tí ktorí dali prednosť Lisabonskej zmluve“. Zhromaždenie sa však skončilo pokojne, besedou s primátorom mesta Ing. Eduardom Vokálom v mestskej galérii. Tam NSS ponúklo lipianskej samospráve spoluprácu v podobe podnetov a návrhov na riešenie rómskej otázky. Primátor mesta na túto iniciatívu reagoval takto: My budeme hľadať východiská pre riešenie problémov skôr prostredníctvom Združenia miest a obcí Slovenska (ďalej ZMOS) a o pomoc požiadame aj splnomocnenca vlády pre rómske komunity Ľudovíta Galbavého“. Podnetom na toto zhromaždenie mohol byť útok miestnych Rómov na občana Lipian Dominika M., ktorý si vyžiadal hospitalizáciu (16. septembra) a zásah polície v lokalite Za traťou 18. septembra. 
Dokumentačnými prílohami k tejto časti zápisu sú: oznámenie OZ NSS o konaní zhromaždenia občanov z 19. septembra 2009 (kópia) a ohlasy tlače.

II. Štátna správa_________________________________________
V pôsobnosti orgánov štátnej správy, detašovaných do mesta Lipany, v tomto roku nedošlo. Zápisy o ich činnosti sú v predchádzajúcich rokoch. Predsa však niektoré zaznamenáme.

Matrika
Činnosť  matričného úradu je prenesenou kompetenciou zo štátnej správy na samosprávu. Úrad v Lipanoch má pôsobnosť pre osem období: Dubovica, Ďačov, Kamenica, Krivany, Lipany, Lúčka, Milpoš, Rožkovany. V roku 2009 vykázal takúto činnosť:
•	zápisy v matričných knihách: 	kniha narodení				1
kniha manželstiev				57
kniha úmrtí					51
•	oznamovacia povinnosť								471
•	štatistické hlásenie									108
•	žiadosti o príspevok na pohrebné							51
•	výpisy z matrík: 			prvopisy					108
druhopisy					562
•	maloletí snúbenci								      	2
•	zápis	(narodení, manželstiev, úmrtí) Ministerstvo vnútra
osobitná matrika Bratislava							      	27
•	dodatočné záznamy do matrík						      	27
•	iné potvrdenia	(Sociálna poisťovňa,	súdy)				322
•	v rámci zákona č.599/2001 Z.z. o osvedčení listín a podpisov na listinu bolo osvedčených podpisov a listín.								4793
Matričný úrad od 1.9.2002 vykonáva osvedčovanie údajov na žiadosti o výpis a odpis z registra trestov podľa zákona NR SR 418/2002 Z.z. Tu uvedieme ešte informáciu, že lipiansky matričný úrad do mája toho roka uchovával matriky od roku 1895, odvtedy už len od roku 1907 doteraz. Matriky za roky 1895-1906 sa teraz uchovávajú v Okresnom archíve na Slovenskej ulici v Prešove. Matrikárkou aj naďalej je Judita Andraščíková, ktorá býva v Lipanoch.

Mestská polícia
Mestská polícia patrí do pôsobnosti mesta, no zaraďujeme ju do tejto kapitoly.
V roku 2009 riešila spolu 140 priestupkov proti ustanoveniam zákonov a všeobecne záväzným nariadeniam. Z toho počtu bolo dohováraním riešených 50 priestupkov, v blokovom konaní 87, 3 priestupky boli postúpené oprávnenému orgánu. Spresníme to členeným priestupkov podľa typu, dokonca v porovnaním s rokom 2008 (údaj v zátvorke):
	§22 dopravný priestupok 					78	(+43)
	§24 podnikanie  						3  	(+  3)
	§30 predaj a podávanie alkoholu				3	(+  2)
	§37 zákon o školách						1	(    0)
	§47 verejný poriadok					17 	(-  11)
	§48 VZN 							37	(+ 19)
	§49 proti občianskemu spolunažívaniu  			1	(-   1)
Okrem úloh spojených so zabezpečovaním verejného poriadku v meste, príslušníci MsP plnili aj ďalšie úlohy v súčinnosti s Obvodným oddelením Policajného zboru SR (ďalej 00 PZ SR), štátnymi a verejnoprávnymi inštitúciami. Do pôsobnosti MsP patrí ešte kamerový bezpečnostný systém, preventívna činnosť na úseku protipožiarnej ochrany, civilnej ochrany, obyvateľstva a ostatná činnosť, napr. monitoring zimnej údržby mestských komunikácií, asistovanie obvodnému veterinárovi pri očkovaní psov proti besnote, kontrola a dopĺňanie evidencie psov. Náčelníkom MsP je Ing. Peter Terifaj.

III. Významné udalosti a návštevy_____________________________
Možno bolo potrebné v úvode zápisu spomenúť,  že rok 2009 bol aj rokom volebným, pretože sa v jeho priebehu uskutočnilo troje volieb.

Voľby prezidenta
Prvými tohoročným voľbami boli voľby prezidenta republiky:    	1. kolo 21. marca
								          		2. kolo 4. apríla
Pre voľby prezidenta republiky boli zaregistrovaní siedmi kandidáti: Bollová Dagmara, PaedDr., Gašparovič Ivan, doc. JUDr., Csc., Martinákova Zuzana, Melník Milan, PhDr., Dr. Sc., Mikloško František, RNDr., Radičová Iveta, prof., RNDr., PhDr., PhD., Sidor Milan, PhDr., CSc.  
V prvom kole najviac hlasov na Slovensku získali: Ivan Gaparovič: 46,7% (876 061 hlasov) a Iveta Radičová: 38,1% (713 735 hlasov) a v Lipanoch obdobne: Ivan Gašparovič 54,76% (1036 hlasov), Iveta Radičová 24,79% (469 hlasov). Ďalší kandidáti získali: na Slovensku od 5,4% ( František Mikloško) po 1,1% (Milan Sidor) a v Lipanoch od 7,99% ( František Mikloško) po 1,32% (Milan Sidor). V Sabinovskom okrese víťazi prvého kola získali: Ivan Gašparovič 57,4% a Iveta Radičová 21,7%. Volebná účasť: Slovensko 43,63%. Prešovský kraj 41,9%, Lipany 41,28%. 
Druhé kolo: Ivan Gašparovič 55,5% (1234787 hlasov), Iveta Radičová 44,5% (988808 hlasov) na Slovensku, v Prešovskom kraji: 66,5% a 33,5%, v Sabinovskom okrese 72,1% a 27,9% a Lipanoch: 70,47%(1544 hlasov) a 29,53%(647 hlasov). Novozvolený prezident SR Ivan Gašparovič, sa po druhýkrát ujal funkcie zložením prezidentského sľubu dňa 15. júna a v úrade bude do roku 2014. Hlasovanie v Lipanoch prebehlo v štyroch volebných okrskoch. Predsedami okresných volebných komisií boli:
č1: Mária Reištetterová, Tajovského 23 (SDKÚ-DS),
č2: Mgr. Vladimír Lipovský, Moyzesova 2(KDH),
č3: Eva Čilíková, Záhradná 9 (Petičný výbor na podporu Milana Melníka),
č4: Milan Čabala, Nám. sv. Martina 40 (KDH).

Voľby europoslancov
Voľby do Európskeho parlamentu sa konali 6. júna toho roku. So svojimi kandidátmi sa do nich zapojilo 17 politických strán a hnutí. Z kandidátov niektorých poznám aj v Lipanoch: Milan Gaľa, MUDr., 52 rokov, poslanec Európskeho parlamentu, Jana Kordiaková, Mgr., 37 rokov, fitness trénerka. V Lipanoch hlasovanie prebehlo v štyroch okresoch s týmito výsledkami:
•	účasť na voľbách: 18,36%
•	 najúspešnejšie strany a hnutia:		SDKÚ-DS 	320 hlasov
SMER-SD 	211 hlasov
KDH            	89 hlasov
V  Lipanoch najviac hlasov získali kandidáti: Milan Gaľa (SDKÚ-DS) 266, Boris Zala (Smer-SD) 75 hlasov. Jana Kordiaková (SF) od Lipancov získala 16 hlasov. 
Na Slovensku kde volebná účasť dosiahla 18,63% (po Litve a Poľsku najhorší výsledok), boli úspešné:
•	SMER-SD, 32,1%, 5 kresiel: Monika Flašíková-Beňová, Boris Zala, Vladimír Maňka, Monika Smolková, Katarína Neveďalová,
•	SDKÚ-DS, 16,9%, 2 kreslá: Peter Šťastný, Eduard Kukan,
•	SMK, 11,3%, 2 kreslá: Alojs Mézávos, Edit Bauer,
•	KDH, 10,8%, 2 kreslá: Mirosláv Mikolášik, Anna Záborská,
•	ĽS HZDS, 8,9%, 1 kreslo: Sergej Kozlík,
•	SNS, 5,5%, 1 kreslo: Jaroslav Paška.

Regionálne voľby
A do tretice: 14. novembra sa konali voľby do orgánov samosprávnych krajov  alebo jednoduchšie regionálne voľby, v našich podmienkach pre Prešovský samosprávny kraj (ďalej PSK): 803 955 obyvateľov, nezamestnanosť 18,1%, priemerná mzda v 1. štvrťroku 2009 535,75 eur, poslancov 62, okresov 12, rozpočet 149 mil. eur. 
V prvom  kole volieb bolo zvolených 62 poslancov, najviac za Smer SD a HZDS (26) a SDKÚ-DS a KDH (25). Sabinovský okres má štyroch poslancov, medzi nimi je aj Milan Gaľa (2366 hlasov) a Eduard Vokál primátor nášho mesta (2510 hlasov). Najúspešnejšími kandidátmi v Lipanoch  boli: Eduard Vokál (578 hlasov), Vladimír Jánošík (520) a  Milan Gaľa (462 hlasov). Z voľby na funkciu prednostu PSK (župana) víťazne vyšli dvaja kandidáti: Peter Chudík (47,17%) a Ján Hudacký (24,86%) v kraji a obdobne aj Lipanoch. Podľa výsledkov postúpili do druhého kola. Druhé kolo volieb predsedov samosprávnych krajov sa konalo v sobotu 28. novembra s týmto výsledkom: za predsedu PSK s percentom 54 bol už po tretíkrát zvolený Peter Chudík. V Lipanoch však viac hlasov získal Ján Hudacký (435).
Volebná účasť v Lipanoch: 1.kolo 22,63%, druhé kolo 16,80%. Dokumentačnými prílohami tejto časti zápisu sú: výstrižky z dennej tlače (denník Sme) z 23. marca  až apríla, 8. a  9. júna, 16. a 30. novembra (vrátane zoznamov kandidátov) a výsledky volieb v Lipanoch.

Ocenenie kroniky mesta
Významnou tohoročnou udalosťou bolo aj ocenenie kroniky mesta Lipany v celoslovenskej súťaži „Slovenská kronika 2009“. Mesto Lipany zareagovalo  na vyhlásenie jej 6. ročníka a rozhodlo sa prihlásiť do nej kroniku mesta, presnejšie kronikársky zápis za rok 2007 za monografiu Ing. Jána Turlíka Lipany v horizonte času. Vyhlasovateľom súťaže  bola Národná osveta s garanciou Národného osvetového centra a spoluúčasťou ďalších kultúrnych inštitúcií Slovenska. Na vyhlásenie výsledkov (3. a 4. decembra) na základe pozvánky mesto vyslalo autora monografie a kronikára do obce Bystrička na strednom Slovensku (okr. Martin). Kronika mesta Lipany tam bola ocenená  1. miestom v kategórii „mesto, mestská časť.“ Súčasťou ocenenia bola zlatá medaila a osvedčenie o ocenení. Kronikár dostal vecné ceny a originál výtvarného diela za dlhoročný podiel na rozvoji  kronikárstva. Mesto ocenilo kronikára Cenou primátora mesta na XXXVI. zasadaní MsZ dňa 17. decembra. Poslanci MsZ na tomto zasadaní obdržali kópiu súťažného kronikárskeho zápisu za rok 2007 a kópiu osvedčenia o ocenení. Originál osvedčenia a zlatá medaila sú uchovávané u primátora mesta. Dokumentačnými prílohami tejto časti zápisu sú: výsledková listina 6. ročníka celoslovenskej súťaže „Slovenská kronika 2009“, pohľadnice obce Bystrička, prospekt hotela Bystrička, prospekt Slovenská národná knižnica (SNK) - spoluorganizátor súťaže. Okrem toho ešte pripomeniem, že Aktuality lipianskej radnice (ALR), vianočné vydanie, uverejnili príspevok Ing. Jána Turlíka, autora monografie o Lipanoch, rozhovor s kronikárom a ALR z januára 2010 príspevok kronikára Čriepky z kronikárskej Bystričky. Obidve čísla ALR sú dokumentačnými prílohami k ročnému kronikárskemu  zápisu za tento rok (kapitola Na záver).

10. Výročie Charitného domu
Ďalšia významná udalosť - 10. výročie Domu pokojnej staroby (DPS) súvisí aj s rovnako významnou milou návštevou Švajčiarskych priateľov: čestných občanov Lipian p. Jeanine Hostettlerovej, p. Hansruediho Schreibera a ďalších členov delegácie, ktorá v Lipanoch, spolu s klientami DPS, predstaviteľmi mesta, farnosti a občanmi prežili dni 4. až 6. septembra toho roku.
10. Výročie DPS si pripomenieme štyrmi medzníkmi z jeho histórie:
•	1989  Začiatok výstavby štvortriednej materskej školy,  neskôr po zmene účelovosti objektu - charitného domu.
•	1995  Začiatok spolupráce s farnosťou Birmensdorf zo Švajčiarska,  ktorá svojimi darmi dopomohla ukončiť stavbu charitného domu.
•	1998  5. apríla slávnostná posviacka ubytovacej časti CHD s kapacitou 20 obyvateľov.
•	1999  15. augusta slávnostná posviacka CHD a kaplnky, z vďačnosti zasvätenej švajčiarskemu národnému svätcovi sv. Mikulášovi z Flűe. Po slávnostnom otvorení v roku 1999 došlo postupne k prístavbe novej práčovne, garáží, lôžkového výťahu a terasy.
Oslavy výročia a návšteva priateľov mali niekoľko podôb:
•	stretnutie v mestskej galérii v programe riadených rozhovorov zameraných na spomienky zo začiatkov spolupráce, priateľstva a rozhovory o súčasnom živote v CHD, vrátane odovzdania pamätných listov a plakiet primátorom mesta (4. september),
•	deň otvorených dverí v CHD a svätá omša v Kaplnke sv. Mikuláša z Flűe (ThDr. Jozef Korem, biskupský vikár kronik-5. september),
•	odpustová svätá omša vo farskom  Kostole sv. Martina, biskupa (Mons. Jozef Jarab, rektor Kňazského seminára biskupa Jána Vojtaššáka v Spišskej Kaplnke-6. septembra).
Podrobnejšie informácie o výročí a návšteve priniesli ALR v septembrovom a októbrovom čísle, ktoré sú samostatnou dokumentačnou prílohou k záveru tohoročného zápisu. Predsa však ešte musíme spomenúť list čestného občana p. Hansruediho Schreibera a jeho manželky Yvonne občanom mesta pred návštevou, ktorý bol uverejnený v ALR ako úvodník v slovenskej i nemeckej mutácii. Zacitujeme z neho:
„Cítiť radosť, že tento domov dôchodcov spĺňa svoj účel a že to všetko zakladatelia postavili na dobrých základoch. Jedinečné. Vedeniu prajem veľa vytrvalosti pri práci a ďakujem tiež v mene všetkých cestujúcich (zo Švajčiarska) z celého srdca za ich veľké nasadenie...A celkom na záver ďakujem Slovenskej republike, mestu Lipany a Cirkvi za prevzatie nákladov na prevádzku Domu pokojnej staroby. Srdečne Váš čestný občan. Hansruedi Schrieber a manželka Yvonne“.
A do slávnostného rámca patrí ešte informácia, že rok 2009 bol pre nášho čestného občana rokom jubilejným: Hansruedi Schreiber sa dožil 70 rokov života. V mene občanov mesta aj v kronike blahoželáme a ďakujeme za to, že jeho život viac ako 10 rokov je spojený s Lipanmi. Dokumentačnými prílohami tejto časti zápisu sú: pamätný list a pozvánka.

Cezhraničná spolupráca
Tohoročnými udalosťami boli aj návštevy a stretnutia so zástupcami miest zo susedného Poľska a Ukrajiny, zamerané na cezhraničnú spoluprácu:
•	3. apríla: stretnutie s primátorom ukrajinského mesta Chust a dohodnutie spoločných podujatí na rok 2009,
•	13. mája: stretnutia s partnermi z  Poľska k projektom spolupráce,
•	14.  mája stretnutie s učiteľmi - hosťami ZŠ Hviezdoslavova zo Slovinska, Belgicka, Talianska a Lotyšska,
•	19. mája: stretnutie s predstaviteľmi okresu Strzyzów a gminy Muszyna k projektom vzájomnej spolupráce,
•	25. mája: podpisy zmlúv o partnerstve pri predkladaní spoločných projektov so Strzyzowom a Muszynou.

IV. Činnosť podnikov______________________________________
Prvú časť  zápisu tejto kapitoly si „požičiame“ z kapitoly nasledujúcej o výstavbe mesta. Veľmi úzko, totiž, súvisí s rozvojom podnikania v meste. Ide o priemyselný park v lokalite Za traťou, ktorý toho roku bol dokončený a 25. júna slávnostne odovzdaný. S jeho výstavbou sa začalo v apríli 2006. Rozloha parku je 8 hektárov. Má dvanásť stavebných objektov. Celkové náklady na jeho výstavbu boli 55,4 milióna korún: 5% z mestského  rozpočtu, 20% zo štátneho rozpočtu a 75% zo zdrojov EÚ v rámci operačného programu Priemysel a služby. Dodaváteľom - zhotoviteľom bola EKOTECHNIKA PLUS Michalovce.

TEPROFA SLOVAKIA, s.r.o.
Prvou firmou, ktorá v priemyselnom parku začala pôsobiť, je Teprofa Slovakia, s.r.o., Považská Bystrica, ktorá má v prenájme necelých 8500m2 plochy. V priebehu 2. polroka toho roka tu začalo pracovať 20 pracovníkov v oblasti strojárenskej výroby. S domácou - lipianskou firmou ALUMINIUM SYSTEM je podpísaná zmluva a rysujú sa aj ďalšie spoločnosti. Až toho roku mesto mohlo dať konkrétne ponuky, keď priemyselný park je už majetkovo - právne vysporiadaný. Pred záverom tohto roka mesto sa obrátila firma PT Technology,  s.r.o., so žiadosťou o možnosť umiestniť prevádzku recyklujúcej technológie s použitím metódy katalytického spracovania plastového odpadu na tekuté palivá v priemyselnom parku. Vzhľadom na to, že ide o veľmi citlivú otázku, ktorú vníma aj verejnosť, mestská samospráva prijala konkrétne kroky, z ktorých vyplynulo že, „všetky kroky samosprávy, tak ako doteraz, transparentné, dopredu verejnosti známe a rozhodnutie kde prijímané veľmi zodpovedne“. (Eduard Vokál, primátor mesta Lipany, vo vianočnom vydaní ALR 2009).

MILK AGRO SABI
V minuloročnom zápise o činnosti podnikov v meste sme písali aj o obchodnom reťazci COOP Jednota, SD Prešov. Druhým obchodným reťazcom, ktorý v Lipanoch pôsobí už dlhšie, je milk AGRO sabi. Do toho roka mal v Lipanoch dve prevádzky: na Sabinovskej ulici, v časti prízemia bývalého objektu Komunálnych služieb Lipany, všeobecne známeho ako “Luník“ a na Nám. sv. Martina, v časti prízemia bývalého nákupného strediska Jednoty SD Prešov oproti kostolu. Toho roku, po rekonštrukcii bývalej kotolne na Krivianskej ulici (za objektom MsÚ pri železničnej stanici), opäť v  prízemí, pribudla ďalšia (tretia) prevádzka s  najväčšou plochou zo všetkých troch prevádzok. Sortiment prevádzok je predovšetkým potravinársky (z vlastnej výroby najmä mlieko a mliečne výrobky: jogurty, acidofilné, bifidové mlieko, syry: Volovec-bochník a výkroj-tohoročná novinka - pod značkou „sabi“ s heslom „Dobré. Slovenské!“). Na väčšom či menšom priestore sú v prevádzkach aj oddelenia mäsových výrobkov, zeleniny - ovocia i drogérie.

MOTOREST ŠPÁROVÁ
V  extraviláne mesta v známej lokalite, po dostavbe pribudol ďalší stravovaco-relaxačný objekt MOTOREST ŠPÁROVÁ. V príjemnom prostredí pri ceste do Starej Ľubovne, alebo opačne, ponúka stravovacie služby, spoločenské či rodinné podujatia v príjemnej kapacite.

ZDRAVOTNÍCTVO - NOVÉ AMBULANCIE
Mesto sa už dlhší čas zaoberá problémami zdravotníctva, v súčasnosti najmä rozšírením kapacít poliklinického pracoviska Medicum. Práve v tomto objekte od januára pribudla nová ambulancia ušno-nosno-krčná, ktorá na rozdiel od doterajšieho stavu (jeden ordinačný deň v týždni) ordinuje denne. Odbornou lekárkou tejto ambulancie je MUDr. Zuzana Barlová. Ambulancia je vybavená modernou vyšetrovacou jednotku. V ďalšej ambulancii, neurologickej, jeden deň v týždni ordinuje MUDr. Michal Bobinec. V Lipanoch pôsobí už takmer tri roky, no spomíname ju preto, že okrem klasických úkonov sa v ambulancii využívajú aj netradičné metódy liečby, banky pri chronických bolestiach chrbtice alebo akupunktúra.

V. Výstavba mesta________________________________________
Časť obsahu tejto kapitoly sme už vyčerpali v prvej kapitole o samospráve mesta, najmä čo sa týkalo priorít samosprávy a strategických projektov. Zostalo nám však dosť aj pre túto kapitolu a to aj napriek tomu že niečo presunieme do nasledujúcej kapitoly o školstve.

Stavebné akcie
Nájomné byty Hviezdoslavova ulica: stavba ukončená v letných mesiacoch vrátane objektov inžinierskych sietí, komunikácie parkoviska a oplotenia. V bytom dome bolo odovzdaných 24 bytov v dvoch sekciách - vchodoch a štyroch podlažiach. Celková zastavaná plocha bytového domu je 454,77m. Prístup na prízemie pre imobilných je riešený rampami - bezbariérovou úpravu. Zhotoviteľ stavby: EKO-SVIP,s.ro., Sabinov, náklady 904000 eur.
Radové garáže na Komenského ulici: v mesiacoch jún až november bolo zrealizovaných 15 prefabrikovaných garáží. Spodnú stavbu a ukončovanie práce urobila firma  Ekobyt Lipany. Prefabrikované železobetónové garáže boli zabezpečené od Prefy Sučany.
Adaptácia centrálnej kotolne: v mesiacoch apríl a máj zrealizované dva stavebné objekty: 1. terénne úpravy – prístupová komunikácia a parkovisko, 2. povrchové odvodnenie. Pribudla tu prístupová cesta v dĺžke 105m, 17 parkovacích kolmých státí a dažďová kanalizácia v dĺžke 48,5m s uličnými vpustami. 

Príprava projektov
Ako sme už na iných miestach zápisu naznačili, rok 2009 bol aj rokom prípravy projektov (niektoré možno spomenieme opakovane): 
Rozvoj občianskej infraštruktúry mesta Lipany v rámci výzvy Regenerácia sídel – projekty rozvoja obcí s rómskym osídlením vo vidieckom prostredí: stavebné úpravy miestnych komunikácií.
Radové garáže na Komenského ulici.
Inžinierske siete IBV Rovinky – II. etapa.
Lipany – centrum – južná časť.
Hromadná bytová výstavba (HBV) Šejba (práce na tomto objekte sa začali ešte v roku 2008: súťaž na vypracovanie urbanistickej štúdie na riešenie územia vrátane podmienok na jej vypracovanie a zámer kúpy pozemkov na túto výstavbu. V druhom polroku tohto roka bola vypracovaná projektová dokumentácia pre vydanie územného rozhodnutia na I. etapu. 
V kronike radi zaznamenávame výsledky postupného riešenia projektov. 

VI. Školstvo____________________________________________
Kapitolu o školstve začneme možno, trochu netradične, keď sa na jej začiatku vrátime k predchádzajúcej kapitole o výstavbe mesta. Prečo? Po predchádzajúcej rekonštrukcii objektov Materskej školy na Námestí sv. Martina (inak známej ako MŠ Centrum) prišli na rad ďalšie dva projekty: stavebné úpravy – modernizácia Materskej školy na Ulici kpt. Nálepku (bývalej „odeváckej“) a Základnej školy Komenského ulica 113. Ako vyplýva z časti názvu projektov – modernizácia – majú veľký význam pre skvalitnenie činnosti škôl. Aj preto im venujem pozornosť na začiatku kapitoly.

Stavebné úpravy – modernizácia
Prvý projekt – MŠ na Ul. kpt. Nálepku – bol ukončený v jesenných mesiacoch. Pozostával z troch stavebných objektov: Pavilón A – materská škola, Pavilón B – Stacionár-rehabilitačné stredisko, Pavilón C – spojovací. Na všetkých pavilónoch boli vymenené okná, dvere, vykonané zateplenie fasád, zateplenie striech s osadením novej krytiny a zabudované nové nášľapné vrstvy podláh. Práce realizovala firma BMKM-G, s.r.o., Prešov s nákladmi 348000€.
Druhý projekt – ZŠ Komenského ul. 113 – sa začal realizovať pred letnými prázdninami. Bol to projekt veľmi rozsiahly, pozostával z jedenástich objektov. V čase letných prázdnin boli vymenené okná, dvere, uskutočnená výmena vnútorných obvodov elektroinštalácie a výmena podláh v učebniach. Od septembra sa práce presunuli do exteriéru: zateplenie fasád, strešných plášťov s uložením novej krycej vrstvy, vonkajšie osvetlenie areálu, športovísk, oplotenie a parkovisko. Práce budú pokračovať aj v nasledujúcom roku s termínom ukončenia v novembri 2010. Realizátorom projektu bola firma EURO-ŠTUKONZ, s.r.o., Bratislava, náklady predstavujú 1676tis. eur. 
Obdobný projekt sa začal realizovať aj v ZŠ Hviezdoslavova ulica. 
V sieti škôl, ktorých zriaďovateľom je mesto (MŠ, ZŠ, ZUŠ a ŠJ) v tomto roku k zmenám nedošlo. Ich činnosť, najmä hospodárenie, MsZ usmerňuje všeobecne záväznými nariadeniami, ktoré sme už spomenuli v kapitole Samospráva mesta. Hospodárenie škôl s právnou subjektivitou a výchovnovzdelávacie výsledky všetkých škôl v kompetencii mesta sa dostali aj do programu zasadaní MsZ. Podrobné údaje o tom sú v zápisniciach MsZ, ktoré majú aj elektronickú podobu na webovej stránke mesta.

Pokles počtu žiakov na ZŠ
V základných školách klesá počet žiakov: v porovnaní školských rokov 2006/2007 a 2009/2010 je to nasledovný stav: ZŠ Hviezdoslavova 1, - 82 (takmer tri triedy), ZŠ Komenského -34 (viac ako jedna trieda). V materských školách je počet detí takmer vyrovnaný: MŠ na Nám. sv. Martina 131 až 143, aktuálne 134, MŠ Ul. kpt. Nálepku 117-127 (druhé číslo je aktuálnym stavom). Naopak, výrazne vzrástol počet žiakov v ZUŠ, až o 182 (aktuálny stav 863). Nárast počtu žiakov ZUŠ, ako uvádza Školský úrad Lipany, je spôsobený zriadením elokovaných tried v obciach hornotoryského regiónu (Brezovica, Šarišské Dravce a Torysa), kde učebné priestory poskytujú základné školy. 

Mimoškolské aktivity Comenius
Spomínané správy škôl v zápisniciach MsZ obsahujú aj množstvo mimoškolských aktivít. Zaiste sú uvedené aj v školských kronikách. V mestskej kronike spomenieme aspoň jednu aktivitu – projekt Comenius: na obidvoch základných školách je zameraný na spoluprácu so školami v európskych krajinách. ZŠ Komenského 113 privítala hostí  - učiteľov z Islandu, Španielska, Nemecka, Walesu a skupinu žiakov zo španielskej základnej školy v Zeberiu (oblasť Baskicka). Okrem pracovného stretnutia škola hosťom umožnila aj poznávanie krás východného Slovenska (splav Dunajca, Červený Kláštor, Stará Ľubovňa – hrad a Vysoké Tatry).
Opačný charakter malo stretnutie zástupcov ZŠ Hviezdoslavova 1 s ostatnými partnerskými krajinami v Bruseli. Stretnutie môže dostať pomenovanie „detské hry v Taliansku“, keď úlohou každej krajiny bolo priniesť pravidlá hier, ktoré sa deti najradšej a najčastejšie hrajú a navzájom sa ich naučiť. Recipročné stretnutie sa uskutočnilo v máji (bolo to piate a posledné stretnutie) na pôde ZŠ Hviezdoslavova. Týmto stretnutím sa skončil projekt „Detské hry bez hraníc“. Program vyvrcholil v mestskej hale, kde sa úspechu tešilo vystúpenie detského folklórneho súboru Hviezdička, túrou do Vysokých Tatier a ochutnávkou typických slovenských jedál. 
Koordinátorkami projektu Comenius boli učiteľky ZŠ: Mária Knapíková (ZŠ Hviezdoslavova) a Andrea Kožušková (ZŠ Komenského). 

Folklórny súbor Hviezdička
Ak chceme uzavrieť časť zápisu o ZŠ, nemôžeme obísť úspech (dokonca dvojnásobný) folklórneho súboru Hviezdička, ktorý pod vedením učiteľky Janky Smolkovej pôsobí pri ZŠ Hviezdoslavova. Na 40. ročníku okresnej súťažnej prehliadky detských folklórnych súborov, ktorý sa pravidelne koná v Lipanoch, v silnej konkurencii 13 súborov, zvykoslovným pásmom vinšov, piesní a tancov z hornotoryského regiónu „Chodzeňe po vinčovaňu z domu do domu na Bože Hodi“ obsadil prvé miesto a postúpil na májovú krajskú súťaž v Raslaviciach (okr. Bardejov). Tam „zabodoval“ umiestnením v bronzovom pásme, a to aj napriek hendikepu, že v tohoročnej súťažnej prehliadke bol autentický a štylizovaný folklór hodnotený spolu, v rámci jednej kategórie. 

Zlatá krajina
Súťažný charakter mali aj dve podujatia materských škôl:
MŠ na Námestí sv. Martina bola usporiadateľom regionálnej prehliadky tvorivosti detí predškolského veku „Zlatá krajina“. Cieľom prehliadky bolo vytvoriť priestor pre tvorivé aktivity detí v dvoch kategóriách: výtvarnej, hudobno-dramatickej a v kategórii pracovno-konštruktívnych činností. Prezentácie detí boli nápadité a inšpirujúce. Pridali sa – ako hostia – aj deti z Rehabilitačného strediska na Ul. kpt. Nálepku, ktoré napriek hendikepu výkonmi excelovali. 
Sláviček
MŠ na Ul. kpt. Nálepku bola garantom obvodnej prehliadky ľudovej piesne detí predškolského veku „Sláviček“ (16 detí z deviatich MŠ regiónu, ktoré prezentovali šarišské ľudové piesne s hudobným sprievodom učiteliek. Príbehovou niťou prehliadky bolo „liečenie strateného hlásku Slávika“. Štebotavými hláskami detí zachrípnutého Slávika vyliečili.

20. výročie zboru Septemthillis
V ZUŠ toho roku jubilovalo jedno z jej známych umeleckých telies, a to 20. výročie založenia speváckeho zboru SEPTEMTHILLIS. Zbor vznikol v roku 1989 a stále pracuje pod umeleckým vedením zbormajsterky Gabriely Pintérovej. Členmi zboru sú chlapci a dievčatá vo vodku 11 – 18 rokov. Akousi „liahňou“ pre zbor je prípravný zbor mladších detí, ktorý vedie učiteľka školy, hlasová pedagogička zboru Katarína Cvancigerová. Korepetítorom obidvoch telies je Jozef Lazorík, riaditeľ školy a autorom aranžmánov skladieb Miroslav Lenko, učiteľ školy. V kronike mesta sme doteraz takmer každoročne venovali zápisy v súvislosti s domácimi i zahraničnými vystúpeniami a oceneniami zboru. 
Oslavy výročia zapadli do dôstojného rámca osláv 10. výročia CHDPS a návštevy švajčiarskych priateľov: jubilejný galakoncert sa uskutočnil 5. septembra v mestskej galérii. V dvojhodinovom  programe zazneli najúspešnejšie skladby zboru a v závere aj tri skladby v prevedení jeho bývalých i terajších členov. Perličkou programu bola skladba Oh, happy day, Sister act (gospel), ktorú zbor venoval čestnému občanovi Lipian Hansruedimu Schreiberovi, svojmu „patrónovi a mecenášovi“. Hosťami galavečera boli: ženský spevácky zbor, teraz koncertná i operná sólistka Aneta Mihályová. Pri príležitosti výročia galaprogramu sa zúčastnili a zbor pozdravili zástupcovia spriatelených umeleckých telies z Poľska a Česka. Ocenením mesta bolo udelenie pamätného listu. 
Pripojíme ešte vyznanie zbormajsterky Gabriely Pintérovej: „Úspechy sú výsledkom dlhodobej systematickej a poctivej práce. Ale aj tak si myslím, že to nie je o úspechoch. Moja filozofia je skôr formovanie mládeže práve pomocou zborového spevu, kde je možnosť naučiť sa určitým návykom, ktoré sú dôležité pre život mladých ľudí. A tými sú život v kolektíve, ohľaduplnosť a tolerancia, vzájomná pomoc, slušné správanie, vystupovanie na verejnosti ... Je to veľká devíza do života mládeže, generácie, ktorá nastúpi po nás.“

Gymnázium
Zo škôl, ktoré nepatria do zriaďovateľskej kompetencie mesta, do pestrej palety podujatí prispelo aj naše gymnázium. Spomenieme z nich štyri:
Deň ľudovej kultúry: Podujatie bolo výsledkom celoslovenskej súťaže Môj nápad pre región. Žiaci pripravili stánky, kde prezentovali predmety, výrobky, remeslá a typické kroje svojich dedín. Všetky obce sa mohli prezentovať svojím folklórnym vystúpením. Predstavili sa aj ľudia, ktorí sa venujú rôznym remeslám. Celé podujatie bolo pre verejnosť, ktorá sa mohla zapojiť do hlasovania o najkrajší stánok a kroj celého podujatia. 
Tak chutí Európa – tak chutí Prešovský kraj – akcia v rámci PSK, ktorej cieľom bolo prezentovať jednotlivé krajiny EÚ, ich špecifiká a zaujímavosti. Zúčastnilo sa jej desať vybraných škôl a okolo 260 hostí, medzi nimi boli aj zástupcovia PSK a miest Sabinova a Lipian. Cestou po jednotlivých krajinách hostí sprevádzali dvaja moderátori a krajiny EÚ predstavovali žiaci gymnázia (celkom 16 prezentácií, za každú bola zodpovedná jedna trieda). Sekunda osemročného štúdia začala Veľkou Britániou a Írskom a IV. B štvorročného štúdia ukončila putovanie po Európe v Belgicku, Holandsku a Luxembursku. Súčasťou celej akcie bola aj ochutnávka tradičných jedál Prešovského kraja (z kuchyne školskej jedálne) s možnosťou výberu piatich najtypickejších pre kraj (rovnakú anketu vyhlásil aj PSK vo svojom Spravodaji – občasníku PSK č. 2/2009, v ktorom hlasujúcim ponúkal celkom 23 možností). Z ankety na gymnáziu víťazne vyšli: pirohy (143 hlasov), mačanka (99 hlasov), pagáče (95 hlasov), naľešniky a bobaľky (80 hlasov) a zemiaky na rôzny spôsob (73 hlasov). 
Opätovný úspech olympionikov:
a)	Martin Pribula sa aj v tomto školskom roku v silnej konkurencii prebojoval do celoslovenského kola olympiády v nemeckom jazyku, kde sa umiestnil na 4. mieste (len dva body za tretím miestom).
b)	Veronika Futejová a Jakub Feltovič boli úspešní v olympiáde v ruskom jazyku (v krajskom kole 2. a 1. miesto). V celoslovenskom kole Jakub obhájil prvenstvo – zlatú medailu z Medzinárodnej olympiády v Moskve.

Ocenenia PSK
Ocenenia PSK: V júni toho roku PSK po prvý krát ocenil najúspešnejších pedagogických pracovníkov a žiakov stredných škôl v pôsobnosti PSK. Ocenenia sa dostalo aj nášmu gymnáziu: medzi ocenenými pedagógmi bola aj Vlasta Kučinová a medzi študentmi  Jakub Feltovič. Pedagógovia obdržali plaketu Sophista pro regione – Učiteľ múdrosti pre región a študenti plaketu Lux mentium – Svetlo poznania.   
Iné ocenenie získali dvaja študenti gymnázia. Sociálne štipendium na jednoročné štúdium jazykov v zahraničí dostali: Emília Dvoščáková (nemecký jazyk) a Katarína Duranková (ruský jazyk).
Dokumentačnými prílohami tejto kapitoly sú: vizitka speváckeho zboru Septemthillis, program galakoncertu, Spravodaj – občasník PSK č. 2/2009, návrh na ocenenie pedagogického pracovníka strednej školy a školského zariadenia (Vlasta Kučinová) a návrh na ocenenie žiaka strednej školy (Jakub Feltovič) – obidva v kópiách.

VII. Kultúra____________________________________________
Kalendár podujatí
Základným dokumentom pre riadenie kultúrnospoločenského života v Lipanoch je kalendár podujatí v meste Lipany 2009, ktorý aj toho roku schválilo MsZ. Okrem kalendára podujatí na jednotlivé mesiace ponúkol aj trvalé aktivity pre verejnosť s uvedením miesta a času konania a kontaktných osôb. Kalendárium podujatí sa pravidelne prenáša do stálych rubrík ALR Kam za kultúrou, Kam za športom. 
Miestna kultúra a záujmovo umelecká činnosť, ktoré zaplňujú kalendár podujatí, sú oblasti, čo sa rozvíjajú vďaka dobrovoľnému úsiliu, ochotníckemu nadšeniu a skutočnému záujmu desiatok, ba až stoviek ľudí. A tak občania mesta mohli vyberať z 542 ponúkaných podujatí čomu zodpovedá aj účasť 87110 návštevníkov. Mnohé podujatia mali nielen lipiansky charakter, ale aj charakter hornotoryského regiónu či medzinárodný. Ponuky boli žánrovo pestré a bohaté:
•	každoročne sa opakujúce prehliadky činnosti detských krúžkov a súborov,
•	koncerty a galaprogramy pri aktuálnych celospoločenských príležitostiach,
•	podujatia pre detského diváka, mládež a seniorov,
•	výstavy v multifunkčnom objekte mestskej galérie,
•	podujatia medzinárodného charakteru,
•	jubilejné podujatia,
•	aktivity záujmovo umeleckých telies, súborov, jednotlivcov, dobrovoľníckych zoskupení.
Všade tu, v rámcovo uvedených oblastiach kultúrneho diania v meste pracovali ľudia so silou tvorivosti, s hľadaním a nachádzaním nových ponúk spoločenského i kultúrneho života pre všetkých. Konkrétny výpočet podujatí a aktivít obsahuje materiál Hodnotenie plnenia programov mesta Lipany za rok 2009, strana 15 – 17, ktorý je súčasťou zápisnice zo XVI. zasadania MsZ. V elektronickej podobe zápisnice používateľ kroniky nájde všetko, čo ho z tejto bohatej a pestrej oblasti života v meste zaujíma.
Viaceré podujatia kultúrneho života boli v tomto roku novinkou, mali mimolipiansky charakter, presiahli hranice Slovenska alebo svojím obsahom nadobudli mimoriadnu spoločenskú vážnosť, preto sa pri nich pristavíme osobitne:
Vešelo na varošu
Vešelo na varošu: Slávnostný program lipianskych folklórnych súborov (Centrumáčik, Hviezdička, Slniečko, detská ľudová hudba pri ZUŠ, Lipka, Šarišská lipa, ľudová hudba Javor) spojený s prezentáciou prvého CD nosiča. Hosťami prezentačného galaprogramu 6. februára boli: Ján Lazorík, známy folklorista z Krivian a Viera Horňáková, speváčka ľudových piesní z Pečovskej Novej Vsi, ktorí CD „uviedli do života“ pokropením pramenistou vodou. 
Deň učiteľov
Náš učiteľ, náš učiteľ: Slávnostný program ku dňu učiteľov s mottom „Zmysluplné je všetko, čo sa robí z lásky“ (U. Mangoldtová) pre pedagogických pracovníkov a samosprávu hornotoryského regiónu. Pritom predstavitelia samosprávy Lipian a obcí regiónu ocenili 45 pedagogických pracovníkov škôl a školských zariadení za mimoškolskú výchovnovzdelávaciu prácu, pri príležitosti pracovného alebo životného jubilea.
Lipianska hudobná jar
Lipianska hudobná jar (LHJ): Tri koncerty (19., 30. apríl a 3. máj) hudobnospeváckeho repertoáru rôzneho zamerania a druhu: Afrodite – salónny orchester, klavírne duo Ľudmila Kojanová a Pavel Novotný, Moravská cimbalová muzika, žiaci a učitelia ZUŠ Lipany, Marek Vrábeľ – organ, La Musica – spevácky zbor z Poľska (v Lipanoch dobre známy z cezhraničných podujatí so speváckym zborom Septemthillis našej ZUŠ). „Koncertnou sálou“ prvých dvoch koncertov bola mestská galéria, tretieho farský Chrám sv. Martina. Zakladateľkou a dušou LHJ je poslankyňa MsZ, zástupkyňa riaditeľa ZUŠ, zbormajsterka zboru Septemthillis Gabriela Pintérová a organizátormi ZUŠ Lipany, komisia pre kultúru MsZ, oddelenie kultúry MsÚ a KNMT.
Darcovia krvi
Daruj krv, daruj život: Slávnostné stretnutie predstaviteľov mesta s darcami krvi spojené s ocenením držiteľov Janského plakety za viacnásobné bezpríspevkové darovanie krvi, ktorí plakety dosiahli v minulom roku. Ocenení boli: Ján Jusko – zlatá plaketa, Ján Pjatak – strieborná plaketa, Martin Urda a Ľubomír Kordiak – bronzová plaketa. K tomuto vysoko humánnemu podujatiu pridružíme ešte jedno – Deň narcisov – finančnú zbierku na podporu onkologicky chorých pacientov. 17. apríla toho roku aktívni študenti nášho gymnázia vyzbierali 1022,81 eur (30813,- Sk), ktoré boli odvedené Lige proti rakovine.
Akordeónový večer
Benefičný charakter malo podujatie Akordeónový večer umenia (7. marca). Na koncerte sa stretli dva svety, ktoré k sebe patria – svet viery a svet umenia, pretože dobrovoľné vstupné prevzal duchovný otec Ján Čekan, farár gréckokatolíckej farnosti na podporu výstavby chrámu v Lipanoch. V programe sa striedali štyri akordeónové orchestre (Humenné, Poprad, Tisovec a Lipany), ale záverečnú skladbu zahral spojený, viac ako stočlenný orchester. Garantom podujatia bola učiteľka ZUŠ Lipany, dirigentka akordeónového orchestra, Miriam  Žilková-Timčová spolu s riaditeľom ZUŠ Jozefom Lazoríkom.
Kultúrne leto
Kultúrne leto Lipany 2009 pokračovalo vo svojej tradícii počas nedeľných podvečerov. Na pódiu v dolnom parku vystúpili amatérske hudobné skupiny z mesta i regiónu (Ružový panter, Krypton, Šarišske gavaľire, Chaluupári, Zamiškovci, Toron, Maradaš). Na štadióne ŠK Odeva sa konal hudobný festival Pohodička (10. júla), na ktorom v popoludňajších hodinách až do neskorých večerných hodín vystúpilo 9 hudobných zoskupení (soul&funk). Organizátorom festivalu bolo Občianske združenie (OZ) Pohodička a Mesto Lipany s osobným prispením Paľa Pintéra, ktorý zároveň účinkoval v zoskupení Groovin heads & Paľo Pintér.
Medzinárodné projekty
Súčasťou medzinárodného projektu Euroorchestries Slovakia boli v Lipanoch dva hodnotné programy:
Vesnianka
-	ukrajinské ľudové piesne v repertoári detského speváckeho zboru Vesnianka,
Trecanum
-	gregoriánske chvály raného stredoveku v podaní francúzskeho speváckeho súboru Trecanum zo Štrasburgu, predvedené v originálnom prostredí Chrámu sv. Martina.
Tri zbory – tri kultúry
Medzinárodný duch vanul aj nad ďalším ojedinelým podujatím, ktoré nieslo názov Tri zbory – tri kultúry 18. októbra v mestskej galérii. Spolupráca troch telies: La Musica, Schola Cantorum a Septemthillis sa začala projektom Spotkania 3 chorow – 3 kultur v Lubline, kde formou tvorivých dielní vybraní členovia jednotlivých zborov nacvičovali spoločné skladby a spolu tak vytvorili 45-členný medzinárodný zbor. Spoločným koncertom v Lipanoch zoskupenie zborov pokračovalo v začatej tradícii. Hudba tak prekročila hranice. Tento medzinárodný projekt finančne podporil (okrem Mesta Lipany, KNMT Lipany, ZUŠ Lipany) aj Prešovský samosprávny kraj (PSK).
Foto tvojho mesta
K blížiacemu sa 700. výročiu prvej písomnej zmienky o Lipanoch (2012) Mesto Lipany vyhlásilo celoročnú súťaž pre fotografov Foto tvojho mesta s termínom začiatku 1. júna 2009 a termínom ukončenia 31. mája 2010. Cieľom súťaže je každoročne zozbierať a zhodnotiť najlepšie fotografie mesta Lipany, motivovať deti, mládež i občanov k fotografovaniu mesta, jeho prírody, krás i zákutí, motivovať záujem širokej verejnosti o fotografovanie rôzneho zamerania.
Súťaž má tri kategórie: život v meste (Ľudia a okamihy), rozvoj mesta (Najvýznamnejšie udalosti mesta, architektúra budov, rozvoj ...), voľná kategória (Umelecká fotografia mesta ...).
Už pri vyhlásení súťaže bolo známe, že výstava fotografií s ocenením autorov sa uskutoční 16. septembra v budúcom roku. Výsledky s potešením v kronike zaznamenáme.
Projekty OZ Adeli
V Lipanoch pôsobí viacero občianskych združení (OZ). Za všetky v tohoročnom zápise spomenieme OZ Adeli, lebo jeden jeho projekt získal ocenenie a druhý projekt rozbehlo. 
O ľuďoch s ľuďmi
Prvý projekt Čajovňa Pavučina bol ocenený druhým miestom v súťaži. O ľuďoch s ľuďmi – cenou za podporu miestnej demokracie. Lipiansky projekt sa dostal medzi päť najlepších, ktoré boli predstavené na slávnostnom vyhlásení víťazov 10. septembra v Banskej Bystrici. Význam ocenenia zvýrazňuje skutočnosť, že celý projekt financuje Medzinárodný vyšegrádsky fond.
Umením proti nude
Druhý projekt Umením proti nude – Čajovňa Pavučina OZ Adeli toho roku rozbehlo. Ide o projekt zameraný na hudbu u nás netradičnú, ktorá ponúka obrovský priestor na sebavyjadrenie a sebarealizáciu. Prečo netradičnú? Už prvá väčšia aktivita tohto projektu, etnoworkshop na tému Afrika, 26. júna v areáli gymnázia bol ukážkou tejto netradičnosti v našich podmienkach. Zazneli totiž bubny, africké rytmy, tance a rôzne etnonástroje v podaní pozvaných hostí z Českej republiky. Rovnako zaujímavou aktivitou bol minikurz hry na afro-kubánske nástroje. Celý tento projekt sa mohol uskutočniť vďaka grantovému programu Šanca pre váš región Konta Orange, n.f.
Mestská knižnica
Nemalý podiel na kultúrnospoločenskom živote v Lipanoch má aj mestská knižnica, ktorá v tomto roku pre čitateľov a používateľov jej služieb pripravila výber z novej literatúry, príjemné kultúrne prostredie, informačnú a poradenskú činnosť. Výsledkami, ktoré dosiahla, sa jej pracovníčkam podarilo naplniť úlohy a zámery podprogramu 8.5 a aktivity 8.5.1 programu mesta Lipany na rok 2009: 
•	počet čitateľov 792,
•	počet návštevníkov 24231,
•	počet výpožičiek 34808 kníh a 4071 exemplárov časopisov,
•	počet tradičných podujatí 62 pre 1356 účastníkov.
Všetky podujatia knižnice, najmä pre deti, boli zaujímavé a prospešné, predsa však vyzdvihneme aspoň jedno – literárny festival Čítajme spolu v mesiaci máji, ktoré sa konalo pod záštitou poslanca Európskeho parlamentu MUDr. Milana Gaľu, nášho občana. Význam festivalu zdôrazňuje ešte aj skutočnosť, že ho podporili: Ministerstvo kultúry SR, Prešovský samosprávny kraj a Mesto Prešov. Stretnutia so slovenskými spisovateľmi prebiehali v knižnici, na gymnáziu a v mestskej galérii. V tomto roku je pripravený aj projekt na rekonštrukciu interiéru knižnice, ktorý na zvýšiť úroveň jej vybavenia.
Dokumentačnými prílohami tejto časti zápisu sú: v prvom rade spomínaný kalendár podujatí na rok 2009 a potom plagáty, letáky a pozvánky vybraných podujatí.

VIII. Cirkevný život_______________________________________
Hlavné udalosti
Tohoročnú kapitolu o cirkevnom živote začneme pohľadom na významné – hlavné udalosti v Katolíckej Cirkvi vo svete, na Slovensku a v Arcidiecéze Košice, v duchu ktorých prebiehal aj život lipianskej farnosti.
V Cirkvi
Prvou udalosťou bolo pokračovanie Roku sv. apoštola Pavla vo svete, na Slovensku, v našej arcidiecéze i vo farnosti. Z domácich podujatí v tomto roku spomenieme predovšetkým stretnutia mladých dekanátu Lipany nad Listami sv. apoštola Pavla „Život podľa Pavla“. Tri júnové dni v Chráme sv. Martina pobudla putovná socha sv. Pavla, ktorú naša farnosť prevzala v procesii od farnosti Krivany. V sobotu 20. júna pred večernou sv. omšou sa uskutočnila akadémia o sv. Pavlovi so zameraním hlavne pre mládež.
Druhou udalosťou Cirkvi bolo vyhlásenie Roka kňazov na počesť 150. výročia úmrtia kňaza, sv. Jána Máriu Vianeya, patróna farárov, známeho „arského farára“. Z množstva podujatí uvedieme jedno domáce, lipianske, ale s dosahom na celú arcidiecézu. Bol to takmer celodenný program:
•	vo farskom Chráme sv. Martina za účasti kňazov dekanátu i arcidiecézy celebroval ThDr. Jozef Ondrovčák, PhD., kanonik, farár v Haniske, bývalý rektor Kňazského seminára sv. Karola Boromejského v Košiciach;
•	program potom pokračoval futbalovým stretnutím ŠK Odeva Lipany s výberom kňazov Arcidiecézy Košice.
Toto podujatie bolo dôstojným príspevkom do programu septembrovej farskej slávnosti Narodenia Panny Márie a výročia konsekrácie farského chrámu. 
Na Slovensku
Zo slovenských udalostí vyzdvihneme najmä:
•	64. zasadanie Konferencie biskupov Slovenska (KBS), ktoré za nového predsedu zvolilo Mons. Stanislava Zvolenského, arcibiskupa, metropolitu Bratislavskej arcidiecézy (október);
•	uvedenie Mons. Vladimíra Filu, biskupa koadjútora, do úradu diecézneho biskupa Rožňavskej diecézy po Mons. Eduardovi Kojnokovi (január);
•	vymenovanie a vysviacka nového arcibiskupa pre Trnavskú diecézu Mons. Róberta Bezáka po Mons. Jánovi Sokolovi (apríl, jún).
V arcidiecéze – 75 rokov arcibiskupa metropolitu
Udalostiam v Arcidiecéze Košice dominovali predovšetkým tieto: 75 rokov arcibiskupa metropolitu Mons. Alojza Tkáča (*2.3.1934) Otec arcibiskup prijal kňazskú vysviacku v roku 1961, osem rokov bol bez štátneho súhlasu (vodič električky a lesný robotník). Vymenovanie za biskupa Košickej diecézy ho zastihlo ako správcu farnosti Červenica pri Prešove (pod Dubníkom) v roku 1990. Biskupskú vysviacku od J.Em. Jozefa Kardinála Tomka prijal 17. marca uvedeného roku v Košiciach. Nato bol vymenovaný za košického arcibiskupa metropolitu (po zriadení novej slovenskej cirkevnej provincie a 2. júla 1995 mu pápež Ján Pavol II. odovzdal pálium). 
Slávnostnú ďakovnú sv. omšu Mons. Alojz Tkáč celebroval 21. marca v Dóme sv. Alžbety v Košiciach spolu s ďalším jubilantom, už spomínaným kardinálom Tomkom, jeho biskupským svätiteľom, ktorý sa v tomto roku dožil 85. narodenín a 60 rokov kňazstva. Medailón otca kardinála okrem iných zdrojov priniesol aj časopis košických bohoslovcov Boromeo v I. tohoročnom čísle pod názvom Život obetovaný službe Cirkvi (str. 10-11). Obidvaja jubilanti pochádzajú z okresu Humenné (Mons. Tkáč z Ohradzian, kardinál Tomko z Udavského).
V súvislosti s dovŕšením veku 75 rokov Mons. Alojz Tkáč podľa kánonického práva poslal Svätej stolici abdikačný list, avšak Sv. stolica ho požiadala o ďalší jeden rok biskupskej služby.
Celodiecézne stretnutie mládeže s arcibiskupom metropolitom Mons. Alojzom Tkáčom v Prešove dňa 18. apríla v Roku sv. apoštola Pavla. Z farnosti Lipany sa stretnutia zúčastnilo 60 mladých. Ich duchovným sprievodcom bol vdp. Martin Škvarla, kaplán farnosti.
Diakonské vysviacky
Arcidiecézna udalosť diakonské vysviacky bola významnou udalosťou aj pre lipiansku farnosť:
Po predchádzajúcich ohláškach, ktoré sa čítali vo farnosti v nedeľu 5. mája dňa 19. júna Mons. Alojz Tkáč Mons. Alojz Tkáč v Dóme sv. Alžbety v Košiciach vkladaním rúk a konsekračnou modlitbou ustanovil na službu v Cirkvi a pre Cirkev na službu diakonov jedenásť bohoslovcov, medzi ktorými bol aj Dalibor Ondrej z našej farnosti. Koncom júla nastúpil na diakonskú službu do Farnosti Božieho milosrdenstva v Košiciach – KNP a od letného semestra pokračoval v 6. ročníku teologického štúdia.

Navyše diakonské svätenie, tiež po predchádzajúcich ohláškach a večných sľuboch (5. júla), 10. októbra v Bratislave, vkladaním rúk a konsekračnou modlitbou Mons. Stanislava Zvolenského prijal Lukáš Mizerák, SVD, z filiálky našej farnosti Lúčka.

Farská púť
Bohatý na udalosti bol aj život našej farnosti. Najvýznamnejšie z nich boli tieto:
Farská púť do Svätej zeme v dňoch 9. – 16. marca pre 210 účastníkov s cestovnou kanceláriou AWER TOUR. Sprievodcom pútnikov bol Mons. ThDr. Ján Majerník. Pred púťou navštívil Lipany, 22. februára celebroval sv. omšu vo farskom chráme a po nej sa stretol s pútnikmi. Duchovný sprievod ďalej tvorili: Mons. Bernard Bober, pomocný biskup, ThDr. Vladimír Šosták, PhD., lipiansky farár, ThLic. Ján Urban, farár Farnosti Sv. rodiny v Košiciach, diakon Ján Kožuško a bohoslovci našej farnosti Dalibor Ondrej a Ján Kocurko. Podrobný program púte s potrebnými pokynmi pre účastníkov boli uverejnené vo Farskom liste č. 12 a v ponukovom letáku. Púť bola programovo, organizačne i zdravotne bezproblémová. Jej účastníci sa vrátili s hlbokými duchovnými zážitkami a nešetrili slovami vďaky.
Návratom k púti bola prezentácia a fotoreportáž „... lebo miesto, na ktorom stojíš, je zem svätá“, ktorú pripravila Eva Burgrová, účastníčka púte. Konala sa o mesiac neskôr, 17. apríla v Mestskej galérii Lipany. V úvodnom programe prezentácie vystúpilo zoskupenie Women Voices so Sabinova. Hosťom podujatia bol Mons. Bernard Bober, pomocný biskup.

Farské slávnosti
Narodenie Panny Márie, slávnosť so štvordňovým duchovným programom. Sväté omše postupne celebrovili vzácni hostia farnosti, napríklad 8. septembra prof. ThDr. PaedDr. Pavol Dráb, PhD., kanonik – prepošt Metropolitnej kapituly kanonikov v Košiiciach, v rokoch 1973 – 1993 farár lipianskej farnosti a dekan Toryského dekanátu. 
Druhé výročie konsekrácie farského Chrámu sv. Martina (9. septembra) slávnostnú sv. omšu celebroval ThDr. Vladimír Šosták, PhDr., farár, homíliu predniesol o. RNDr.  
Jozef Voskár, titulárny kanonik, koncelebrantmi boli lipiansky kapláni. Sv. omša bola obetovaná za dobrodincov kostola, po nej sa v okolí farského kostola konala hostina lásky – agapé. K týmto dvom slávnostiam sa farár prihovoril veriacim farnosti v úvodníku 40. čísla Farského listu aj v novinách mesta Lipany – Aktualitách lipianskej radnice.
Titul farského Chrámu sv. Martina, biskupa, odpustová slávnosť 11. novembra. Hlavným celebrantom sv. omše bol Mons. Bernard Bober, pomocný biskup, koncelebrantmi: P. Joachim Pastierik, benediktín z opátstva v Celevelande (so slovenskými koreňmi), o. RNDr. Jozef Voskár a domáci duchovní. Dodať treba, že v spomenutom opátstve absolvoval pastoračný ročník náš bohoslovec Dalibor Ondrej. Za dôležitú treba považovať aj skutočnosť, že v rámci odpustovej slávnosti bol po prvýkrát prezentovaný zámer výstavby farského pastoračného centra v lokalite Šejba. 

Duchovní farnosti – výmena kaplánov
Ďalšiu časť zápisu venujeme duchovným farnosti: 
a)	K dátumu 1. júla došlo k výmene kaplánov: z farnosti Lipany odišli: vdp. Ľubomír Vaňo bol ustanovený administrátorom Farnosti v Nižnom Slavkove a vdp. Martin Škvarla za kaplána Univerzitného pastoračného centra (UPC) v Prešove. Novými kaplánmi sa stali: vdp. Miroslav Pillár, rodák z Orkucian – Sabinova, doterajší kaplán Farnosti sv. Mikuláša v Prešove a vdp. Marek Petrigal, rodák zo Zemplínskeho Branča, ktorý od kňazskej vysviacky (2000) až doteraz pastoračne pôsobil v Arcidiecéze Praha (Česká republika).
b)	K 1.decembru nastala ďalšia zmena: kaplán vdp. Miroslav Pillár odišiel za administrátora farnosti Senné a na jeho miesto prišiel vdp. Lukáš Libák, doterajší kaplán veľkošarišskej farnosti, rodák z Belej nad Cirochou. 
Krátko spomenieme aj jedno kňazské jubileum: na sklonku svojho kaplánskeho pôsobenia v Lipanoch 10. výročie kňazstva slávil vdp. Ľubomír Vaňo, ordinovaný 19. júna 1999 v Prešove.

Ostatné udalosti
Ostatné farské udalosti zaznamenávame chronologicky.
•	január: návšteva kňazov UPC Košice v našej farnosti, ktorí celebrovali sv. omše vo farskom chráme a vo filiálnych kostoloch v Ďačove a v Lúčke.
•	máj – jún: slávnosti prvého sv. prijímania po predchádzajúcej kajúcnej pobožnosti a vysluhovaní sviatosti zmierenia, a to postupne takto: Lúčka, Ďačov, Lipany (deti zo ZŠ Hviezdoslavova 1 a Komenského 113).
•	september: lipianska farnosť sa podieľala na oslavách 10. výročia CHDPS, o čom je zápis v kapitole Významné udalosti a návštevy.
•	október: 10. výročie činnosti skautov v Lipanoch, konkrétne SKUDOS (skupina Dominika Savia: ďakovná sv. omša, recepcia spojená s premietaním prezentácie doterajších skautských akcií).
•	november: modlitba Sv. ruženca ružencového bratstva pri farskom chráme v priamom prenose Rádia Lumen, štúdio Košice z Dómu sv. Alžbety v Košiciach. Záujemcovia o účasť na modlitbe z ružencových bratstiev Lipany a Petrovenec naplnili dva autobusy.
•	december: duchovná obnova Ružencového bratstva pri Chráme sv. Martina s mottom „Ak ste tým, kým máte byť, založíte oheň nielen tam, kde ste, ale na celom svete“ (sv. Katarína Sienská). Viedol ju P. Šimon Tyrol, dominikán, provinčný promótor pre ruženec. Dobrá novina, kolednícka akcia, ktorá sa konala v celej farnosti. Sprevádzala ju myšlienka matky Terezy z Kalkaty „Človek nežije iba z lásky, ktorú prijíma, ale hlavne z tej, ktorú daruje“. Výťažok na projekty v Afrike za celú farnosť predstavoval 60353,- Sk, čo je 2033,35 eur. Koordinátorkou akcie bola Mária Vokálová, stredoškolská učiteľka gymnázia a manželka primátora Lipian.

Hospodárske udalosti
Hospodárske udalosti života farnosti zhrnieme do troch okruhov:
Pokračovanie reštaurátorskych prác na hlavnom oltári farského chrámu: Presbytérium farského chrámu bolo celý rok bez hlavného oltára, jeho rozobraté časti sa nachádzali v reštaurátorských ateliéroch v Levoči a Spišskom Podhradí. Analýza rozobratých častí ukázala, že reštaurátorské práce budú časovo i umelecky veľmi náročné, najmä obrazy na oltárnych krídlach a ústredné plastiky Madonny, sv. Martina a sv. Mikuláša. Zdá sa, že ústredné plastiky sa do oltárnej skrine vložia ako posledné.
V polovici mesiaca mája boli vykonané prípravné a montážne práce vonkajšieho osvetlenia farského chrámu (výkop kanála, osadenie svetlometov, zasypanie kanála) a neskôr aj jeho slávnostné spustenie.
V zápise (pozri slávnosť farského chrámu) sme u naznačili zámer výstavby farského pastoračného domu (FPD). Čo bolo podnetom k tomuto zámeru? Podnet má tri dôvody:
•	požiadavka mesta odkúpiť farské pozemky v lokalite Šejba (nad Kollárovou ulicou od areálu škôl – SOŠ a ZŠ – po židovský cintorín na Poľnej ulici) pre hromadnú bytovú výstavbu (čo je samozrejme, aj zámer Cirkvi, aby ľudia prichádzali do nášho mesta a chceli tu žiť);
•	filozofia Arcibiskupského úradu (ABÚ) v Košiciach – nepredávať pozemky, ale ich meniť za nehnuteľnosti;
•	očakávanie turisti “boomu“ v našom meste (v súvislosti s pripravovanou výstavbou aquaparku v areáli geotermálneho vrtu), čo je výzva aj pre farnosť, aby sa pripravila na pastoráciu turistov.
Pri zrode zámeru FPD stojí rada zložená zo zástupcov farského úradu, mesta, farskej hospodárskej rady (FHR), stavebného úradu mesta, skúseného stavebného odborníka a dizajnérskeho poradcu pre interiér. Úplný názov zariadenia by mal znieť Farský pastoračný dom Štefana Bečavera (Štefan Bečaver,  1913 – 1945, kňaz, rodák z Lipian, prvý farár Farnosti Svinica pri Košiciach, obeť druhej svetovej vojny. V Lipanoch je dobre známa kniha Štefan Bečaver – Pastier, ktorý dal život za ovce (Pohľad na kňazský život Štefana Bečavera) autora Mons. doc. ThDr. Mariána Čižmára, PhD., v súčasnosti dekana, farára vo farnosti humenského dekanátu v Ptičom. Realizáciou výstavby FPD, jeho dokončením i odovzdaním do prevádzky by Lipany vzdali veľkú úctu svojmu rodákovi.
Koncom tohto roka sa uskutočnili prvé rokovania spomínanej rady a rokovania s ABÚ o vysporiadaní farských pozemkov. Bude zaujímavé sledovať realizáciu zámeru v ďalších rokoch.

Štatistika
Matričné štatistické údaje za rok 2009 uzavrú kapitolu o cirkevnom živote (len za Lipany):
•	krsty: 60, v tom 21 dievčat, 39 chlapcov;
•	sobáše: 21;
•	pohreby: 21, v tom 10 žien, 11 mužov, 0 detí.
Ostatné štatistické údaje, podobne i údaje o ekonomike, sa nachádzajú v archíve farského úradu.

IX. Telovýchova a šport____________________________________
Telovýchova a šport tiež patria do pôsobnosti referátu kultúry a športu MsÚ a sú súčasťou kalendára podujatí v rámci podprogramu 8.7 Športové podujatia so zámerom motivácie obyvateľstva k športu. Máme na mysli programy mesta Lipany na rok 2009. Aktivita 8.7.1 je v nich zameraná na podporu športových aktivít, športových klubov a reprezentantov mesta prostredníctvom grantového programu. Výsledkom cieľavedomého prístupu zainteresovaných pracovníkov, telovýchovných a športových funkcionárov, dobrovoľníkov a aktivistov bolo 256 športových akcií s účasťou 26854 návštevníkov – divákov i aktívnych športovcov. Za týmito číslami sú mnohé konkrétne podujatia: trojkráľový šachový turnaj, lyžiarske preteky, Podminčolská stopa, volejbalový turnaj k MDŽ, veľkonočné volejbalové turnaje, vybíjanej a futbale, šachový Memoriál Jozefa Čecha, atletický štvorboj, 24 hoodinový volejbalový maratón, Deň bez bariér hendikepovaných detí, 29. ročník dorasteneckého futbalového Memoriálu Antona Repeľa, Jánsky večer medzi hurami, Podminčoolské zastavenie, hornotoryské futbalové zápolenia, silvestrovský výstup na Minčol ... Samozrejmou súčasťou tohto diania sú aj ligové zápasy či stretnutia vo futbale, šachu i stolnom tenise. Ale o niektorých postupne v ďalších častiach zápisu.

Futbal
Začneme futbalom. Ten v Lipanoch patrí na prvé miesto popularity už desaťročia (v budúcom roku to bude 85 rokov). Po dobrovoľných hasišoch je futbalový klub druhým najstarším záujmovým zoskupením. V súčasnosti má 250 členov združených v 7 žiackych, 4 mládežníckych a jednom seniorskom družstve. Žiacke družstvá pôsobia v najvyššej slovenskej súťaži, dorastenci v druhej najvyššej a dospelí úspešne reprezentujú mesto v II. lige skupiny Východ.
Rok 2009 bol v lipianskom futbale rušný. A taký aj musí byť a to najmä v „áčku“. Nevydarila sa mu jesenná časť, preto bola nevyhnutná kvalitná zimná príprava i personálne zmeny na postoch hráčov i trénera. Trénerskú dvojicu Gábor – Varga vystriedala dvojica Mikuláš Komanický – Štefan Jacko. Ak je Lipancom známe priezvisko Komanický, tak naozaj ide o známu trénerskú osobnosť, preto ho krátko predstavíme: Mikuláš Komanický ako hráč pôsobil v Partizáne Bardejov, v Červenej hviezde Bratislava, ale najmä v Tatrane Prešov. Pestrejšia bola jeho trénerská kariéra: Tatran Prešov, Nitra, Ružomberok, Bardejov, Cyprus, Rimavská Sobota, Michalovce. Po Michalovciach prijal ponuku Lipian, ktoré (rozumej futbalový klub) pod jeho vedením začali futbalovú sezónu 2009/2010. Cieľ je jasný: udržať „áčko“ v II. lige na prijateľnom stupni v tabuľke. Hlavnou úlohou v mládežníckom futbale je postup dorastu do II. ligy a pôsobenie žiakov medzi slovenskou elitou.
Šport – relax – zábava
Najmasovejším kultúrnošportovým podujatím tohto roka bol trojdňový program na prelome mesiacov máj a jún s príznačným názvom Šport – relax – zábava:
•	29. – 30. máj: 3. ročník volejbalového maratónu (žiaci, učitelia a mix dospelí);
•	31. máj: Deťom k sviatku (zábavnošportové hry pre deti, super star siedmich líp, vo víre tanca, zdravie nad zlato. z rozprávky do rozprávky) s atrakciami: trampolína, šmýkalka, kolotoč;
•	1. jún: Deň detí a športu (atletika, futbal, stolný tenis, dáma, aerobic, FIT lopty, kalanetika, volejbal mix so sprievodnými akciami: školské športové aktivity, turistické vychádzky do prírody. Štyri dni bolo mesto Lipany plné pohybu pre zdravie a radosť.
Od „masového nástupu“ do kapitoly prejdeme teraz k individuálnym alebo tímovým športom. Niektoré z nich budú mať zahraničný charakter, niektoré budú „dýchať“ atraktívnosťou, miestami až dramatickom. 
René Kuchár
Dramatická aktivita na začiatok. V Lipanoch máme športovca – bicyklistu, ktorý „bicykluje rukami a srdcom“. Je ním hendikepovaný René Kuchár, ktorý po autonehode zostal odkázaný na invalidný vozík. Nevzdal sa a zistil, že jediným zmyslom a potešením jeho života bude práve šport. Venuje sa cyklistike, ale na špeciálne upravenom bicykli, tzv. handbiku (bicykel poháňaný rukami). Vytrvalo trénuje, preteká na Slovensku, v Česku a Poľsku, chcel by jazdiť európsky pohár a dostať sa medzi špičku európskych handbikerov. Jeho najvyššou métou, snom, je účasť na paralympiáde (olympijské hry telesne postihnutých športovcov), k čomu však potrebuje nový handbike. Doteraz mu v jeho ambíciách pomohli 2% z dane viacerých darcov, zbierka studentov gymnázia, nadácia Modrá Torysa a jeho materský klub – Bike klub Lipany.
Bike klub
A práve tento Bike klub Lipany usporiadal toho roku netradičné podujatie – kemp klubu v talianskych Dolomitoch (21. – 27. máj). Neveľký tím cyklistov (dvanásť, z toho štyria z Lipian) si vytýčil cieľ: na vlastných nohách a kolesách okúsiť krásy a zákutia vychýreného bikerského raja. Cieľ sa podarilo splniť výberoom najkrajších trás, medzi nimi aj najvyššieho vrchu Mt. Altissimo (2079m n.m.). Pre veľké množstvo snehu sa im nepodarilo absolvovať nádhernú cestu Strada delle 52 Gallerie. 
Volejbal
Skupinka lipianskych volejbalistov absolvovala zájazd do spriateleného poľského mesta Fajslawice. Volejbalisti prijali pozvanie na 5. ročník tamojšieho medzinárodného volejbalového turnaja. Priniesli odtiaľ pohár a diplom za druhé miesto, pozvanie na 6. ročník turnaja a mnoho zážitkov zo sprievodných programov.
Mladí rybári
V Lipanoch máme aj úspešných mladých rybárov, ktorí sú organizovaní v Miestnej organizácii Slovenského zväzu rybárov (MO SZR) v Sabinove. V krúžkoch Mladého rybára pod vedením starších priateľov sa učia nielen tvoriť, ale aj chrániť prírodu a chovať ryby. Zaiste Zaujímavou činnosťou pre nich je odchov pstruha potočného a pstruha dúhového v liahni a vysádzanie do revírov.
Vyvrcholením ich činnosti boli tohoročné Detské 24-hodinové rybárske preteky pre deti do 15 rokov na štrkoviskách v Rožkovanoch (4. – 5. júla). Pekným počinom rybárov (malých i veľkých) bolo to, že v prvý deň sa venovali hendikepovaným deťom, ktoré na preteky pozvali. Na pravé poludnie sa začali naozajstné preteky v 24 hodinovom chytaní rýb. Ich rekord „padol“ hneď popoludní toho dňa. Dosiahol ho Kristián Šulík z rybárskeho krúžku ZŠ Hviezdoslavova ul., keď „zdolal“ 89 centimetrového amura s hmotnosťou 9,5 kg. Až do konca súťaže to bol neprekonaný rekord. Dosiahol zaň 13255 bodov. V celkovom hodnotení pretekov pretekári z MO SRZ Sabinov obsadili aj druhé a tretie miesto. 
Posledné dva odseky kapitoly sú o neočakávaných úspechoch Lipancov, avšak na mimolipianskych až mimoslovenských podujatiach.
MMM Košice – Tomáš Višňovský
Prvé z nich nesie známu značku MMM  - čiže Medzinárodný maratón mieru v Košiciach, jeho 86. ročník, na ktorom sa zúčastnilo viac ako päťtisíc pretekárov. Lipany tam reprezentoval Tomáš Višňovský (22), ale v netradičnej disciplíne – na 20 km dlhej trati v INLINE rýchlostnom korčuľovaní. Aj takúto disciplínu má MMM Košice. Nevydaril sa mu štart, no aj tak obsadil 11. miesto, prvé za vedúcou skupinkou. Najbližšími métami úspešného Lipanca sú: viac trénovať, zbierať skúsenosti na medzinárodných pretekoch a raz stáť aj na stupni víťazov.
Fitness – Janka Kordiaková
Medzinárodne úspešnou Lipiankou je fitnesska Janka Kordiaková, rodená Kanuščáková. Rodičia Jozef a Helena Kanuščákovci, syn Alex. V kronike sme ju už spomínali v rokoch 2006 a 2007. V roku 2007 sa pripravovala na dôležité medzinárodné preteky, ktorých výsledok môžeme v tomto roku veľmi konkrétne zaznamenať. Ale postupne: Osem rokov je reprezentantkou Slovenska vo fitness. V roku 2007 získala titul Majsterky sveta vo fitness v kategórii fitness páry. V roku 2008 v súťaži FAME – North American Champions získala 4. miesto, Fitness Model Miami v roku 2009 na Majstrovstvách sveta v Kanade 4. miesto vo Fitness Model – Montreal. Jej najväčším ocenením je účasť na prestížnej súťaži v USA, kde dosiahla životný úspech a na Slovensko priniesla „Fitness oscara“ a titul Miss universe Sports Model Loss Angeles 2009. Má za sebou množstvo domácich a svetových ocenení. 
Janka je ženou mnohých ďalších aktivít: založila a manažovala viacero fitness centier, získala certifikát profesionálny vizážista, je externou pracovníčkou viacerých médií, organizuje rôzne športovo-kultúrne podujatia, je usporiadateľkou a hlavnou organizátorkou plesov, absolvuje cvičebné dovolenky. Malou ukážkou jej aktivít sú dve dokumentačné prílohy. V Lipanoch založila Materské centrum Danka a Janka (spoluzakladateľkou je poslankyňa MsZ Ing. Daniela Bednárová). Je nositeľkou ceny primátora mesta. 
Pôvodným povolaním je učiteľkou – magisterkou pedagogiky a vychovávateľstva (Vysoká škola pedagogická v Nitre), ale netají sa, že fitness je jedným z jej splnených snov.
Dokumentačnými prílohami tejto časti zápisu sú: leták o cvičebnej dovolenke s Jankou Kordiakovou v Egypte a leták Aminostar European Championships 2009 Karlovy Vary.

X. Obyvateľstvo__________________________________________
Štatistické údaje
Na začiatku zápisu v tejto kapitole najprv uvedieme základné štatistické údaje, ktoré kronikár získava na referáte evidencie obyvateľstva MsÚ a na matričnom úrade:
•	prisťahovaní				70
•	odsťahovaní				87
•	narodení				106
•	zomrelí				37
•	počet obyvateľov na konci roka 	6429
Počet sobášov je uvedený v zápise o matrike (pozri kapitolu o štátnej správe).
Narodení
K jednotlivým štatistickým údajom teraz podrobnejšie:
Narodení: najviac narodených bolo v mesiaci apríli (14), najmenej v júli (5). Podľa ulíc najviac sa narodilo Za traťou (22 – 22,75% z celkového počtu) a po 18 na rodených (17%) na Námestí sv. Martina a Štúrovej ulici. V dvoch rodinách sa toho roku narodili dvojčatá: Kristián a Kristína Slaninovci, Odbojárska ulica a Tomáš a Alica Pavlovskí, Štúrova ulica. V porovnaní s rokmi 2006 – 2009 toho roku bolo narodených najviac, najmenej v r. 2007 (77).
Frekvencia mien
V každoročne sledovanej frekvencii mien u narodených nedošlo k zvýšenému nárastu niektorého mena. U chlapcov sa štyrikrát vyskytlo meno Sebastián a trikrát mená Matej, Adam, Jakub, Kristián a Martin. U dievčat trikrát sme zaznamenali meno Karin a Nataša. Tzv. módne mená sa viackrát vyskytli u dievčat (Luciána, Ariana, Rebeka, Salome, Liana, Sarah, Ella) menej u chlapcov (Markus a Teo). V doterajších zápisoch sme neuvádzali dve mená u jedného dieťaťa, toho roku ich dostalo sedem detí: Dávid/Michal, Jakub/Adam, Jakub/Róbert, Matej/Peter, Alica/Tereza, Stela/Gabriela a Ella/Anna.
Zomrelí
Zomrelí: Najviac úmrtí bolo v mesiaci februári (8), v októbri (5) a v januári (4). Úmrtie nebolo zaznamenané v mesiaci novembri. Podľa ulíc najviac obyvateľov zomrelo na Hviezdoslavovej ulici č. 826 (14) – klienti CHDPS, po štyroch na Tehelnej ulici a Nám. sv. Martina a po troch na Moyzesovej ul. a Pod kopaninou. Najstaršou zo zomrelých bola Terézia Ištoňová (98), najmladším Nikolas Timotej Haščák (3).
Jubilanti
Jubilanti: V „spoločenskej kronike“, ktorú každý mesiac uvádzajú Aktuality lipianskej radnice (ALR) v priebehu roka bolo zaznamenaných viac ako 70 jubilujúcich občanov mesta vo veku nad 70 rokov. Medzi jubilantmi sú aj verejne známi občania: učitelia Ján Olekšák, známy ako košikár, Daniel Smrek, bývalý zástupca riaditeľa na gymnáziu, funkcionár a aktivista Slovenského červeného kríža (SČK), učiteľky Cecília Čekanová, propagátorka zberu liečivých rastlín, najmä šípok, Margita Daráková a Anna Dzúrová – Trnovská, ďalej lekári MUDr. Jozef Kormucik, MUDr. Vincent Miženko, Tomáš Šarišský, staviteľ, vedúci strediska bývalých Pozemných stavieb Prešov pri stavbe centra mesta v sedemdesiatych rokoch minulého storočia. Nakoniec uvedieme ešte Jozefa Leška a Filipa Majtnera, dlhoročných vedúcich prevádzok Jednoty, SD, Prešov a Jozefa Ludvika, dlhoročného kostolníka farského kostola, najstaršieho pešieho pútnika na Mariánsku horu v Levoči (viac ako sedemdesiatkrát).

Sociálna oblasť
Krátky pohľad v tohoročnom zápise venujeme aj sociálnej oblasti, ktorú má v pôsobnosti sociálna komisia MsZ a referát sociálnej starostlivosti MsÚ. V tomto roku v súlade s platnými zákonnými ustanoveniami mesto zabezpečovalo základné poradenstvo, opatrovateľskú službu, odľahčovaciu službu, posudkovú činnosť (lekársku a sociálnu).
Opatrovateľskú službu využívalo 16 občanov mesta. Vykonávalo ju priamo v byte opatrovaných 11 terénnych opatrovateliek. Z rozpočtu mesta bolo na túto službu poskytnutých 51225 eur (mzdové prostriedky), príjmy od občanov za túto službu predstavovali 5547 eur. 
Mesto Lipany v tomto roku vydalo 20 lekárskych a 20 sociálnych posudkov o odkázanosti na sociálnu službu, 18 rozhodnutí o odkázanosti na opatrovateľskú službu a dve rozhodnutia o odkázanosti na poskytovanie sociálnej služby v zariadení pre seniorov.
Na záver kapitoly sa zmienime ešte o jednom demografickom a jednom sociologickom probléme. Obidva sa prejavujú aj v Lipanoch. 
Demografická analýza – pôrodnosť
Prvý – demografický – o pôrodnosti na Slovensku a s ňou spojenými kapacitami materských škôl. Na Slovensku sa vlani narodilo najviac detí od roku 1998 a priaznivý trend by sa mal udržať aj v nasledujúcich rokoch. Minulý rok sa u nás narodilo 57360 detí, rekordom je 100240 detí z roku 1979, populačne najhoršie obdobie bolo začiatkom tohto tisícročia. Demografi čakajú, že ešte desať rokov sa bude rodiť viac detí. Z toho vyplýva, že bude nedostatok kapacít materských škôl, a to najmä tam, kde ich zrušili. Hovorí o tom analytický článok „Materské školy ešte len budú chýbať“ v denníku Sme z 11. júna toho roku. V Lipanoch, ako je známe, v súčasnosti sú dve MŠ (na ul. Kpt. Nálepku – bývalé predškolské zariadenie dnešnej Odevy Lipany a na Námestí sv. Martina – Centrum), ktoré navštevuje 260 detí. Z pôvodných kapacít predškolských zariadení bola zrušená MŠ bývalého závodu ZVL (dnes sú z nej byty) a z druhej stavby predškolského zariadenia na Hviezdoslavovej ulici je dnes CHDPS.
Sociologická analýza – nezamestnanosť
Druhý – sociologický sa dotýka všeobecne známej nezamestnanosti, ktorá v súvislosti s krízou na Slovensku stúpa. Za materiálu denníka Sme zo 14. septembra t.r. „Nezamestnanosť? Bude to ešte horšie“ vyplýva, že pre krízu u nás prišlo o prácu vyše stotisíc ľudí a hrozbe prepustenia čelí ďalších 80 tisíc. Porovnajme mieru nezamestnanosti: august 2008 8,7% - 192,1 tisíc – júl 2009 12,1% - 319,9 tisíca, z toho najmenej v Bratislavskom kraji: august 2008 2,1% - 6938 – júl 2009 4,1% - 13941 a najviac v Banskobystrickom kraji: august 2008 13,2% - 41374 – august 2009 18,6% - 58449 a v Prešovskom kraji: júl 2008 11,2% - 41719 – august 2009 17,7% - 65280.
V Lipanoch v tomto roku bolo 598 uchádzačov o zamestnanie, z toho 213 ad 24 mesiacov, 131 vo veku 15-24 rokov, 136 nad 50 rokov. Rizikovými kategóriami boli: uchádzači nad 50 rokov, cca 19%-ný podiel na celkovom počte, bez vzdelania alebo so základným vzdelaním – cca 36%.
Dokumentačnými prílohami tejto časti zápisu sú výstrižky z denníka Sme z 24. januára „Kríza zasahuje Slovensko viac, ako sa čakalo“, zo 14. septembra a 11. júna, ktorých názvy sú už uvedené v texte zápisu.

XI. Počasie a jeho osobitosti_________________________________
Ani tohoročné počasie sa nevymykalo z rámca nezvyčajností predchádzajúcich rokov. Stačí nám k tomu uviesť údaje z troch častí roka.
Druhá polovica zimy 2008/2009, hlavne mesiac február: podľa meteorológov to bol „najnebezpečnejší a najzákernejší mesiac“: na západe Slovenska husté sneženie, silný vietor, tuhé mrazy – 15°C až -20°C, veľké lavínové nebezpečenstvo vo Vysokých Tatrách, ale na východe Slovenska málo snehu. Najviac nového snehu napadlo v Bratislave – letisku 16 cm. Zaujímavosťou bolo, že v Malých Karpatoch bolo toľko snehu ako na severnej Orave. 
Prvá polovica leta: búrky so silnými lejakmi a vetrami – až víchricami (dážď, vietor a ľadové krúpy) s veľkými škodami. V prešovskom okrese to boli obce: Záhradné, Tulčík, Fintice, Gregorovce, kde popadali stromy, v Prešove na sídlisku III. bola odstavená trolejbusová doprava. V Sabinovskom okrese najviac boli postihnuté Šarišské Michaľany a Ražňany. Z Prešovského kraja ešte môžeme uviesť okresy Bardejov a Svidník.
Prvá polovica zimy 2009/2010: „Vianoce zaliala voda“: extrémne oteplenie a prudké dažde spôsobili napríklad preliatie rieky Hron (2 obete na životoch). V našom východoslovenskom regióne stúpli najmä hladiny riek Uh a Latorica (Lekárovce, Budkovce). Vodné zrážky predstavovali nebývalé litre za obdobie 20. – 25. decembra: Banská Bystrica 106 mm, Košice 64 mm, Michalovce 45 mm, Somotor (okres Trebišov) 40 mm. Mnoho ľudí malo veľmi zlé Vianoce. Za všetkých jeden poznatok obyvateľky Podbrezovej: „Na Štedrý večer sme dúfali, že prestane pršať. Na druhý deň ráno sme vedeli, že je už zle. Boli to strašné Vianoce.“
Dokumentačnými prílohami tejto časti zápisu sú: výstrižky z dennej tlače: denník Sme zo 17. a 24. februára, Prešovský korzár z 27. júna a opäť denník Sme z 29. júna a 28. decembra.

XII. Mimoriadne udalosti___________________________________
Poslednou kapitolou tohoročného kronikárskeho zápisu sa vraciame na jeho úvod kde sme spomenuli mimoriadne, až veľmi tragické udalosti na Slovensku Najprv však spomenieme jednu domácu – lipiansku udalosť:
Lipany
23. apríla: 73-ročný traktorista, ktorý viezol na vlečke raždie a drevo, pri cúvaní zrazil osemročné dievčatko Anitu Č. v osade za traťou. S ťažkými zraneniami previezol vrtuľník zranené dievča do košickej nemocnice. 
Na Slovensku došlo k trom mimoriadnym udalostiam s tragickými následkami:
Polomka
22. februára: Pri Polomke (okres Brezno) sa na nechránenom železničnom priecestí zrazil osobný vlak s autobusom, v ktorom cestovali turisti z Bánoviec nad Bebravou do blízkeho lyžiarskeho strediska. Tragédiu neprežilo 12 turistov, z toho tri manželské páry. Vodič autobusu vošiel na priecestie, pravdepodobne chcel preradiť, ale prichádzajúcemu vlaku sa nestihol vyhnúť. Na nasledujúci deň (nedeľa) slovenská vláda vyhlásila štátny smútok. Železničné priecestie tak spôsobilo najtragickejšiu zrážku autobusa a vlaku na slovenských železničných tratiach za posledných päťdesiat rokov.
Trenčín – Pohoda
19. júla: V Trenčíne, na letisku, kde sa konal festival Pohoda, silný vietor strhol hlavný stan – O2 Arénu. Tá so sebou do vzduchu zobrala aj kovové zábrany a konštrukcie, lietal aj kov. Zomrel jeden z účastníkov festivalu a desiatky sa zranili, z ktorých traja boli vo vážnom stave.
Baňa Handlová
10. augusta: V Bani Handlová došlo k výbuchu, ktorý uväznil 20 baníkov v hĺbke 330 metrov pod zemou. Všetci zahynuli, záchranárom sa nepodarilo ich vyslobodiť z podzemia. Na deň 12. augusta bol vyhlásený štátny smútok. Príčiny nešťastia vyšetrovali tri komisie.
Dokumentačnými prílohami  tejto časti zápisu sú novinové výstrižky (denník Sme) z 24. apríla, 23. februára, 20. júla a 13., 14. augusta.

Pred záverom zápisu zvykneme zaznamenať nejaké 
Zaujímavosti                         ___________________________________
Toho roku uvedieme tri:
Sedem divov PSK
Tou prvou sa vraciame na rovnaké miesto minuloročného zápisu, kde sme písali o vyhlásení ankety o sedem divov Prešovského samosprávneho kraja (PSK). Výsledky ankety, ktorá trvala od 23. októbra 2008 do 20. januára t.r. (takmer 11 tisíc hlasov) boli odprezentované na významných podujatiach:
•	22. januára na veľtrhu cestovného ruchu ITF Slovakiatour v Bratislave;
•	6. februára na medzinárodnom veľtrhu cestovného ruchu Holiday World v Prahe už Prešovský kraj prezentoval turistickú brožúrku Sedem divov Prešovského kraja;
•	11. februára v Bardejove sa uskutočnilo stretnutie so zástupcami lokalít.
A tu sú konkrétne výsledky:
1.	Historické centrum Bardejova – 145 hlasov,
2.	Hrad Ľubovňa – 1435 hlasov,
3.	Tatranský národný park (TANAP) – 1229 hlasov,
4.	Oltár Majstra Pavla z Levoče – 1119 hlasov,
5.	Súbor drevených chrámov – 1013 hlasov,
6.	Pieninský národný park (PIENAP) – 814 hlasov,
7.	Historické centrum Levoče – 666 hlasov.
Na bodovaných miestach sa neobjavilo okresné mesto Sabinov so svojím námestím, ale ani mesto Lipany, ktoré do hlasovania mohlo ponúknuť napríklad gotickú Pietu z Oltára Sv. Kríža (severná kaplnka farského  Kostola sv. Martina, biskupa), ktorá sa radí medzi najstaršie plastiky svojho druhu na Slovensku.
Sedem prírodných divov Zeme
Druhá zaujímavosť je tiež o divoch. Svetová verejnosť môže do roku 2011 rozhodovať o siedmich prírodných divoch Zeme, a to z 28 vybraných úkazov. Európa má medzi finalistami päť zástupcov, z nich najbližší je v Poľsku (Mazurské jazerá). Na začiatku bolo viac ako 400 miest z takmer všetkých krajín sveta. Slovensko malo nasadené štyri prírodné divy. Z nich sa do druhého kola dostalo Štrbské pleso, ale do záverečného finále sa však už rarita z Vysokých Tatier nedostala. 
Zatmenie slnka
Tretia zaujímavosť je astronomická. Bolo ňou úplné zatmenie Slnka 22. júla, najdlhšie úplné zatmenie v 21. storočí (trvalo 6 minút a 39 sekúnd). Najlepšie pozorovateľné bolo v Číne, Indii a na tichomorských ostrovoch. Na Slovensku sme ho pozorovať nemohli. Úplné zatmenie Slnka na Slovensku sa odohrá až v roku 2135, čiastočné už oveľa skôr -  v roku 2011.
Dokumentačnými prílohami tejto časti zápisu sú výstrižky z denníka Sme z 22. júla 2009 a 1. číslo občasníka PSK Spravodaj z marca toho roku.

Na záver_______________________________________________
Zhodnotenie výsledkov roka 2009, ktoré mesto Lipany dosiahlo, pre kroniku mesta opäť vykonal primátor mesta Ing. Eduard Vokál. V Aktualitách lipianskej radnice sa venoval najmä vplyvu krízy na mesto, Lipanom ako mestu pre mladých, viacerým aspektom bezpečnosti, investíciám aquaparku a priemyselnému parku ako novým príležitostiam a projektu Medica. 
Potom uzavrel:
„Veľmi ma tešia niektoré ocenenia z minulého roka. Mesto Lipany získalo druhé miesto v rámci ceny na podporu miestnej demokracie za projekt čajovňa a prvé miesto na Slovensku v rámci ocenenia mestských kroník, veľmi sa teším z výsledkov našich futbalistov v druhej lige, všímam si prácu a výsledky našej umeleckej školy, výsledky tanečníkov, študentov a žiakov na rôznych celoslovenských súťažiach, o ktorých sa často dozvedám práve z týchto Aktualít. Tieto úspechy poukazujú  na to, že v Lipanoch žije veľa talentovaných a ochotných ľudí a spoločne sa nám darí vytvárať pre ich rast a reprezentáciu podmienky. Sú však veci, s ktorými sa budeme musieť popasovať trochu dlhšie.
Všetkým Vám, ktorí ste sa podieľali na správe verejných vecí, na činnosti samosprávy,  na práci v prospech verejnosti, či už priamo v zastupiteľstve, v komisiách, školských radách, ale aj občianskych, športových združeniach a kluboch úprimné ďakujem. Vaša námaha priniesla úrodu. Veľmi sa teším na spoluprácu a verím, že sa nám spoločne podarí podmienky v našom krásnom meste aj v nasledujúcom roku výrazne posunúť dopredu.“
Dokumentačnými prílohami  záverečnej časti tohoročného kronikárskeho zápisu sú všetky čísla Aktualít lipianskej radnice vydané v tomto roku. 
 
Kronikársky zápis za rok 2009 schválila rada mesta na svojom 1. zasadaní dňa 27. februára 2011.

							Ing. Eduard Vokál,
							   primátor mesta